Бурятияда юрагидан пичоқланган ўзбекистонликнинг ҳаёти сақлаб қолинди\nУлан-Удэдаги Республика клиник касалхонасида шифокорлар юрагидан пичоқланган ўзбекистонликнинг ҳаётини сақлаб қолдилар. Бу ҳақда касалхона матбуот хизмати маълумот тарқатди.\nАйтилишича, ўзбек муҳожири шифохонага 18 июлга ўтар кечаси оғир аҳволда олиб келинган ва тезда жарроҳлик амалиётига ётқизилган. Унга 2 литр қон қуйилган.\nАмалиётдан кейин бемор ўзига келган ва шифокорларга миннатдорчилик билдирган.


«ЭРУДИТ СПОРТ» - ФУТБОЛ ВА СПОРТ ЯНГИЛИКЛАРИ! | CITIUS, ALTIUS, FORTIUS! | Страница 17\nМақолалар, Олий Лига, Терма жамоа, Энг муҳим 21.12.2016\nДИЁР ИМОМХЎЖАЕВДАН: NI HAO, АҲМЕДОВ\nОдил Аҳмедовнинг Хитой Супер Лигасига кўчиб ўтиши борасида бир қатор танқидий фикрлар эшитдим. Бу футболчининг ўйинига салбий таъсир қилиши мумкинлиги мухлисларни хавотирга солиб қўйгандек. Мен эса унинг тезроқ Хитой клуби билан шартнома тузишини истайман. Биринчи…\nДолзарб мавзу, Мақолалар, Олий Лига, Хабарлар 20.12.2016\nЎЗБЕКИСТОННИНГ 2016 ЙИЛДАГИ ЭНГ ЯХШИ 7 ФУТБОЛЧИСИ\nЎтган ҳафтада Олий Лиганинг энг яхши футболчиларини санаган эдик. Бу сафар ўз одатимизга биноан, «Ўзбекистоннинг 2016 йилдаги энг яхши футболчиси» номига муносиб футболчиларни сараладик. ЭЛДОР ШОМУРОДОВ Клуби: «Бунёдкор» Мавсумдаги ўйинлар сони: 50 Голлари: 14 21…\nМақолалар, Олий Лига, Ҳафта ўйинлари 18.12.2016\nПФЛГА ТАКЛИФ ЁХУД ЎТИШ ЎЙИНИ КЕРАКМИ?\nБирор бир лиганинг кучини, савиясини аниқлашнинг турли мезонлари бор. Масалан, етакчи клубларининг халқаро майдондаги иштироки ёки чемпионликка курашувчи жамоаларнинг қанчалик кўплиги ва ҳоказо. Яна бир ўзига хос ўлчов бор – ушбу лигадан қуйида бўлган лиганинг…\nДолзарб мавзу, Мақолалар 17.12.2016\nМУҲРИМ АЪЗАМХЎЖАЕВДАН: ТЕРМА ЖАМОА БИЛАН САРГУЗАШТ\nФутбол — иримларга тўла спорт тури. Масалан, мураббий ҳар қандай ҳолатда автобусга охирги бўлиб чиқади. Муҳим ўйин куни ҳеч бир футболчи соқолини олдирмайди. Жамоа ҳар сафар бир хил рангдаги, масалан, кўк рангли либосда ўйнайди. Ёки…\nОлий Лига, Ўзбек спорти, Энг муҳим 15.12.2016\nДИЁР ИМОМХЎЖАЕВДАН: ЯХШИ ЯШАШ УНДАН ҲАМ ЯХШИ…\nОлимпиада ўйинлари бошланиши арафасида ҳар бир мамлакат медаллар учун ўзининг мукофот пулини эълон қилади. Энг нуфузли спорт фестивалида мамлакат шарафини ҳимоя қиладиган спортчини рағбатлантириш керак. Рағбат эса спортчига мотивация бўлиб хизмат қилади. Унинг ютуғи эса…\nМақолалар, Энг муҳим 14.12.2016\n«Твиттер» тармоғини кузатиб ўтирганимда дўстларимиздан бири фидойилик ҳақида ёзиб қолди. Пул биринчи ўринда, лекин журналистдан фидойилик ҳам талаб қилинади қабилида ёзилган твит кўпчиликка маъқул келди. Ҳа, соҳага шундай одамлар керак. Йиллаб янги кийим олмайдиган кутубхоначилар,…\nДолзарб мавзу, Мақолалар, Олий Лига 14.12.2016\nОЛИЙ ЛИГА–2016: ЭНГ ЯХШИ 10 ФУТБОЛЧИ\nЯкунланган мавсумдан сўнг «Эрудит Спорт» ўз анъанасига биноан, Олий Лиганинг энг яхши футболчилари ўнлигини тузиб чиқди. Демак, жорий йилги чемпионатимизда қуйидаги футболчилар алоҳида эътирофга муносиб бўлишди. ЗОҲИД АБДУЛЛАЕВ Клуби: «Металлург» Мавсумдаги ўйинлар сони: 28 Голлари:…\nДолзарб мавзу, Олий Лига, Хабарлар 13.12.2016\nОЛИЙ ЛИГА-2016: ЭНГ КЎП ТОМОШАБИН ЙИҚҚАН 15 ЎЙИН\nОлий Лига-2016 якунлари билан таништиришда давом этамиз. Бу сафар чемпионатнинг энг кўп мухлис йиққан учрашувлари ҳақида тўхталамиз. 1-4 – ўринлар: 6-тур: “Бухоро” – “Насаф” – 0:2 Бухоро, 24104 томошабин 3-тур: “Бухоро” – “Пахтакор” – 0:0…\nМақолалар, Энг муҳим 11.12.2016\nДИЁР ИМОМХЎЖАЕВДАН: MADE IN UZBEKISTAN\nЎзбекистонлик футболчиларнинг четга чиқиб кетаётгани 2003 йилларда кўп ёзиларди. Энди-энди спорт газеталарини ўқишни бошлаганимда Қозоғистон ёки Россияга йўл олаётган ўзбекистонликлар ҳақидаги хабарлар газетанинг битта саҳифасини бемалол тўлдириши мумкин эди. Қозоқлар яхши пул тўларди, худди ҳозиргидек….\nЕврофутбол, Мақолалар, Ҳафта ўйинлари 09.12.2016\n«МЮ» — «ТОТТЕНХЭМ», «МИЛАН» — «РОМА» ВА ҲАФТАНИНГ ЯНА 4 ТЎҚНАШУВИ\nШанба, якшанба ва душанба кунлари Европада бир қатор эътиборли учрашувлар бўлиб ўтади. «Эрудит Спорт» нашри қуйида ҳафтанинг марказий 6 қарама-қаршилигини томоша қилишни тавсия этади: 12 декабр (душанба) Соат: 00:45 (Тошкент вақти) “Вильярреал” – “Атлетико”…\nДолзарб мавзу, Мақолалар, Олий Лига 08.12.2016\n2016 ЙИЛНИНГ 5 КАШФИЁТ ФУТБОЛЧИСИ\n«Эрудит Спорт» ўз анъанасига биноан, мавсум якунларига кўра «йил кашфиёти»га айланган футболчиларни саралади. Қайд этиш жоиз, жорий мавсумда ҳам бир қатор ёш иқтидорлар порлаб чиқишди. Тўғри, бу йилда ёшлар ва ўсмирларимиз Жаҳон Чемпионатларига чиқа олишмади,…\nМақолалар, Олий Лига, Энг муҳим 07.12.2016\nДИЁР ИМОМХЎЖАЕВДАН: ЭСИЗ 9 ЙИЛ…\n“Олмалиқ” футбол клубининг Олий Лигада пайдо бўлиши ажабтовур бўлганди. Чемпионатнинг қуйи лигасида ўнталикка аранг кирадиган жамоа илдизи бақувват бўлгани учун ҳам спорт принциплари индамайгина бир четга чиқиб қолганини кўпчилик эслайди. Биргина оғзаки буйруқ билан ўша…\nДолзарб мавзу, Мақолалар, Олий Лига 05.12.2016\nСАРҲИСОБ: ЭНГ КУЧЛИ ҲИМОЯ ВА ҲУЖУМ КИМДА?\nЖорий йилги Олий Лига баҳслари ҳам ўз якунига етди. Тошкентнинг «Локомотив» клуби ўз тарихида биринчи марта мамлакат чемпиони деган шарафли номни қўлга киритди. Чемпионат якунидан сўнг «Эрудит Спорт» ўз анъанасига биноан Олий Лига-2016 сарҳисобини ҳавола…\nМақолалар, Олий Лига, Энг муҳим 02.12.2016\nДИЁР ИМОМХЎЖАЕВДАН: МАНТИҚСИЗ ЎЙИН\nЎз тарихида Ўзбекистон Олий Лигасидан ҳеч қачон тушиб кетмаган клуб Ҳаққулобод жамоасидан енгилиши керак эдими? Бутун бошли Наманган вилоятининг биринчи рақамли жамоаси шу вилоятнинг бир чеккасидан чиқиб қолган “Норин” жамоасидан-а? “Норин” рақибини енгиб қўйганида ҳам…\nЕврофутбол, Мақолалар, Хабарлар, Ҳафта ўйинлари 02.12.2016\n«ЭЛЬ-КЛАСИКО», «МАН.СИТИ» – «ЧЕЛСИ» ВА ҲАФТАНИНГ ЯНА 3 ТЎҚНАШУВИ\n“Эрудит Спорт” нашри қуйида цезий, сахароза, қўрғошин, альюминий ва олтинни эритишга қодир ҳароратдаги беш тўқнашувни томоша қилишни тавсия этади: +28,64◦С матч: 2 декабр (жума) “Наполи” – “Интер” (Цезий моддаси эрийди) Ўзаро учрашувлар: 43 ҒАЛАБА 35…


Qalampir.uz - Гулнора Каримованинг ўғли – кичик Ислом Каримов Буюк Британиядан сиёсий бошпана сўради\nГулнора Каримованинг ўғли – кичик Ислом Каримов Буюк Британиядан сиёсий бошпана сўради\n20:52, 30.01.2018 Жамият\nКичик Ислом Каримовга адвокати АҚШдан бошпана сўрашни тавсия қилган, аммо у Британияни танлаган.\nЎзбекистон Республикасининг Биринчи Президенти Ислом Каримовнинг тўнғич қизи Гулнора Каримованинг ўғли Ислом Каримов Буюк Британия ҳукуматидан сиёсий бошпана сўради. Бу ҳақда “BBC” кичик Ислом Каримовнинг Лондондаги адвокатларига яқин манбага асосланиб хабар бермоқда.\nНашр ушбу маълумотни тасдиқлаш учун 2017 йилнинг 20 декабрида Ислом Каримовга боғланганида, у қуйидагича жавоб берган:\n“Ҳа, юридик процедуралар ва ҳужжатлар тайёр бўлиши биланоқ бу йил бошпана сўрайман. Онамга боғлиқ йирик ўзгариш юз берди. Бу қаттиқ сир сақланмоқда, аммо у борасида қилинадиган эълон ҳақида менга қатор хабарлар етиб келди. Бунга ақл бовар қилмайди, ақли жойида бўлган одам тасаввур ҳам қила олмайди”.\nХабарда маълум қилинишича, кичик Ислом Каримовга адвокати АҚШдан бошпана сўрашни тавсия қилган, аммо у Британияни танлаган.\nИслом Каримовнинг тўнғич невараси ўз онаси Гулнора Каримованинг ширкатлари ёпилгандан буён Британияда яшаб келаётгани айтилмоқда.\nЭслатиб ўтамиз, 2017 йилнинг июль ойида Ўзбекистон Бош прокуратураси Гулнора Каримова жиноий иши бўйича тўлиқ расмий маълумотни эълон қилган эди. Унда қайд этилишича, ҳозирда 12 та хорижий давлат ҳудудида 1 млрд 394,1 млн АҚШ доллари, 63,5 млн евро, 27,1 млн фунт ва 18,5 млн франк миқдордаги маблағ легаллаштирилган.\nКейинроқ, Гулнора Каримованинг Швейцарияда 784 миллион АҚШ доллари, яъни 800 миллион Швейцария франки музлатилди.\n2017 йилнинг 21 декабрь куни АҚШ бутун дунё бўйлаб коррупция, инсон ҳуқуқларини поймол қилганликда гумон қилинган бир қатор кишиларга нисбатан санкция эълон қилди. Санкция рўйхатига киритилган кишилар ичида Гулнора Каримованинг номи ҳам келтирилган.\nТеглар:Гулнора Каримова Ислом Каримов\nСувга чўккан 11 яшар бола мансабдорларни ҳаракатга туширди\n21:48, 16.11.2018 15 072\n22:52, 12.11.2018 10 864\n17:01, 25.10.2018 2 607\n13:52, 24.10.2018 1 325\n18:09, 18.10.2018 16 334


«Бу мажбурий меҳнатнинг бир кўриниши». ОТМ вазири — меҳмонларни кутиб олишга жалб қилинаётган талаба-қизлар ҳақида – Газета.uz\nТошкентда минглаб ёшлар Туркманистон президенти Гурбангули Бердимуҳамедовни қутиб олишга чиқди. 2018 йил 23 апрель.\nLotinchada 9 феврал 2021, 21:12 Жамият\n«Бизни вазир ўринбосаримиз ҳам катта хатога йўл қўйган. Энг ёмон кўрганим шу, хориждаги меҳмонларни кутиб олиш учун нега менинг гул қизларим, гул кўтариб чиқиши керак? У ерга ҳам ўзингизни фарзандингизни қўйиб кўринг. У бўйича алоҳида буйруқ қиламиз. Буни мажбурий меҳнатга тенглаштирамиз. Бу мажбурий меҳнатнинг бир кўриниши», — деди вазир.\nОлий ва ўрта-махсус таълим вазири Абдуқодир Тошқулов.\nЯъни у қизлар хоҳлаб бораётгани йўқ. Совуқда, дарсдан чиқиб, тўгаракка бориш керак бўлган вақт ёки дам олиш вақти адрас кўйлакни кийиб гул кўтариб бориш қайси қизга ёқади? Бўлмаган нарса у. Таржимон бўлса тушунаман, туризмда ўқиса тушунаман. Стадионни тўлдириш учун ҳам талаба, фон учун талаба, фестиваль бўлса талаба… Ҳамма жой ҳуқуқий қолипга тушиши шарт. Талаба ўқиш керак. Керак бўлса тўйиб ухлаши керак, талабанинг шахсий ҳаётига аралашишга ҳаққимиз йўқ", — деган Абдуқодир Тошқулов.\nАввалроқ, блогер Alimoff Тошкент шаҳрига бир қатор олий ва юқори даражадаги меҳмонлар ташрифи чоғида уларга гул бериш мақсадида ОТМларда таҳсил олаётган, давлат протоколига мос келувчи қизларнинг рўйхатини бериш сўралган хатни эълон қилган эди. Унга пойтахт ҳокими Жаҳонгир Ортиқхўжаев имзо чеккан.\nAlimoff / Telegram.\n«Ташриф дастурларига мувофиқ, мазкур меҳмонларни кутиб олиш ва кузатиш даврида меҳмонларга ўзбек миллий либосидаги қизлар гулдаста тақдим этадилар.\nШу муносабат билан, Тошкент шаҳрида жойлашган олий ўқув юртларида таълим олаётган, давлат протоколи талабларига мос келадиган 50 нафар талаба-қизларнинг рўйхати, иккитадан фото-сурати, паспорт нусхаси ва маълумотномалари жорий йилнинг 5 февралига қадар тақдим этилишида амалий ёрдам беришингизни сўраймиз.\nТавсия этиладиган талаба-қизларнинг бўй басти, ташқи кўриниши, тарбия ва одоби, чет тилларини билиш қобилиятига алоҳида эътибор қаратиш мақсадга мувофиқ", дейилган эди хатда.\nМажбурий мехнат бўйича халқ таълими ходимларига топшириқ берганларга ҳам чора кўриш керак — Шерзод Шерматов 25 март 2021, 16:32\n10 феврал 2021, 04:41\nБаракалла Абдукодир Тошкулов! Отангиза рахмат! Жуда тугри муносабат билдирдингиз! Олий таълим буйича Сиздан умидимиз жудаям катта! Бардавом булишингизни тилайман!


Оҳангарон шаҳридаги мактабда ўқув йили бошланди\nБугун Оҳангарон шаҳар Халқ таълими бўлими тасарруфидаги 9-сонли умумтаълим мактабида тажриба сифатида 2020-2021 ўқув йилининг анъанавий дарслари бошланди.\nМашғулотларда шаҳар ҳокими А.Эшонқулов иштирок этиб, ўқувчиларни янги ўқув йили билан табриклади ҳамда тегишли масъулларга карантин қоидаларига қатъий амал қилиш юзасидан вазифалар берди.\nЎқув машғулотлари 2 сменада ташкил этилган бўлиб, карантин талабларига қатъий риоя қилинган ҳолда олиб борилмоқда. Барча ўқитувчи ва ўқувчилар тиббий ниқоб ва антисептик воситалар билан таъминланган. Шунингдек, мактабга СЭОМ, ИИБ, Миллий гвардия ҳамда тиббиёт ходимлари жалб этилган.\nМаълумот ўрнида айтиш лозимки, 9-умумтаълим мактабида 333 нафар ўқувчи таълим олади. 26 август куни ўтказилган сўровномада 204 нафар ўқувчининг ота-онаси анъанавий таълимни маъқуллаб овоз берган.


2000 йилдан бери дунё миқёсида нишонланиб келинаётган бу сана дунёдаги миллатларнинг она тили унутилиши олидини олиш мақсадида жорий этилган эди.\nБу йил мазкур сана “Она тили ва китоблар” номи остида ўтмоқда. ЮНЕСКО мутахассисларига кўра, ҳозир жаҳонда мавжуд 7 мингга яқин тилнинг ярми келажак авлодга етиб бормай, йўқолиб кетиш ёқасида турибди.\nАйни пайтда унутилаётган тилларда дунё аҳлининг 4-5 фоизи гаплашади. Ҳар уч тилдан биттасининг ёзуви бўлмай, фақат оғзаки нутқ шаклига эгадир.\n- Ҳар 14 кунда дунёда бир тил ўлади. Яъни, ҳар икки ҳафтада сайёрамизда мавжуд тиллар биттага камаймоқда. Агар вазият шу зайлда давом этса келаси ўн йил ичида дунёда мавжуд 7 мингга яқин тилнинг ярми унутилиб кетиши мумкин, дейди ЮНЕСКО мутахассиси Жюдит Ноер.\nҲозир инглиз, испан ва хитой тиллари дунё бўйича энг кенг тарқалган тиллар ҳисобланади.\nУнут бўлиб кетаётган тиллар ҳимоячилари замонавий технологиялардан фаол фойдаланиш, iPhone иловалари, YouTube видеолари ва Facebook саҳифалардан ана шундай тилларни асраб қолишда фойдаланишни тавсия этишмоқда.\nАйни пайтда ЮНЕСКО дунёнинг турли нуқталарида йўқолиб бораётган тиллар учун "гапирувчи луғат”ларни яратиш, шу тилларда таълимни рағбатлантириш йўлида иш олиб бормоқда.\nШунингдек, ташкилот она тилида таълимни рағбатлантириш учун дастурлар ишлаб чиқилган.\nҲозирги кунда дунё тилларидан фақат 40таси оғзаки ва ёзма жиҳатдан мукаммал шаклланган ҳисобланади. Бундай орасида ўзбек тили ҳам бор.\nЛекин, Ўзбекистонда ўзбек тили расман давлат тили, деб эълон қилинганидан қарйиб 23 йил ўтган бўлса ҳам мамлакатда рус тилининг мавқеи баланд бўлиб қолмоқда, дейди ўзбекистонлик тилшунос олим Бахтиёр Исабеков.\n- Кейинги пайтда мен невараларимга русча мактабда ўқиш шарт эмас, ўзбекчада ҳам шу билимни олса бўлади, деган нарсани тушунтира олмадим. Чунки улар айтишяптики, русча билим олганларнинг ижтимоий мавқеи анча баланд, дейди Исабеков.\nАйни пайтда ишсизлик боис 5 миллион ўзбекнинг иш излаб бошқа мамлакатларга кетиб¸ бу юртларда ўзи ва оиласи билан муқим яшаб қолаëтгани ўзбек тиллилар сонининг келажакда сезиларли камайишига олиб келмайдими, деган саволни ҳам ўртага чиқармоқда.\nШвейцарияда яшайдиган ўзбек ёзувчиси Сафар Бекжон фикрича, бу хавотир ўринли.\n- Ҳозир ҳижратда яшаётган ўзбек оилалари учун ўз фарзандларининг она тилларини сақлаб қолиши катта муаммо. Бизни Швейцарияда ўзбекча гаплашадиган оилалар бармоқ билан санарли. Фарзандларимиз европача муҳитда бу ернинг тилида гаплашиб катта бўлишяпти. Яхшиямки бу ерда турклар кўп. Улар билан мулоқотда туркчани ўрганиб, шу асосда ўзбекчани ҳам эсдан чиқаришмаяпти. Лекин, она тилида гаплашиш уни билиш дегани эмас. Ўзбек оилалари ўз фарзандларига иложи борича шу тилда ёзишни, ўқишни ҳам ўргатишлари керак, акс ҳолда авлодларимиз хорижда она тилини унутиб қўяди, дейди Сафар Бекжон.\nДунёдаги луғат жиҳатдан энг бой тиллар араб ва инглиз тиллари бўлиб, инглиз тили ҳисобида 2 миллион 500 мингдан ошиқ сўз бўлса, араб тилида уч ярим миллиондан ортиқ сўз бор.\nЎзбек тилида эса бир ярим миллион атрофида сўз борлиги айтилади.\nДунёдаги энг қашшоқ тил Гвинеядаги Таки қабиласининг тилидир. Бу тилда бор йўғи 340та сўз бор.


Содиқ САФОЕВ: «Янги Ренессанс саноат инқилоби ва рақамлаштириш жараёнларида юзага келмоқда. У олдимизга қатъий талабларни қўйяпти» — manzur.uz\nИнтервью Маданият Ренессанс\nМен ўйлайманки, ушбу Конгресс янги ренессанс босқичига қадам қўйишда нафақат назарий, балки амалий ҳисса бўлиб қўшилади.\nmanzur.uz / 16.12.2020 199\nАввал хабар берганимиздек, Тошкент шаҳрида Ўзбекистон маданий меросини ўрганиш, сақлаш ва оммалаштириш бўйича бутунжаҳон жамиятининг IV Халқаро конгресси давом этмоқда.\nЎзбекистон Олий Мажлиси Сенати раисининг биринчи ўринбосари Содиқ Сафоев конгрессда ўзининг «Янги ренессанс: тарих сабоқлари ва замонавий талаблар» мавзусидаги маърузаси билан сўзга чиқди. У саволларимизга қуйидагича жавоб берди:\n«Мен таъкидлаб ўтишни истардимки, Ренессанс — бу шунчаки умумий шиор ёки баландпарвоз чақириқ эмас. Бу аниқ ва пухта ўйланган, жамиятни фаол ҳаракатга келтирувчи «уйғониш» дастуридир. Бу соғлиқни сақлаш ҳамда таълимдаги янги сифат, инсон ҳаёти сифатининг юксалиши кабиларни ўз ичига олади.\nМен ўйлайманки, бизнинг олдимиздаги вазифа олдинги қилинган ишларни чуқур таҳлил қилиш ва нафақат бизнинг мамлакатимиз тарихидаги, балки Европадаги Ренессанслар, Ислом Ренессанси, Марказий Осиё Ренессанслари босқичларини ўрганиш воситасида тажриба оширишдан иборат.\nШу маънода Конгресс ва ундаги ўзаро баҳс-мунозаралар асосан инсоният бошидан кечирган Ренессанслар муҳокамасига ва улар асосида билдириладиган муҳим хулоса ва таклифларга қаратилиши керак.\nАлбатта, ҳозирги Ренессанс олдингиларга ўхшамайди. У айни пайтда юз тутаётган саноат инқилоби, жадал рақамлаштириш жараёнларида юзага келмоқда ва ўзининг қатъий талабларини олдимизга қўйяпти.\nЯнги Ренессанснинг ушбу жиҳатини барча этнографлар, антропологлар, тарихчилар, маданият ва санъат соҳаси вакиллари ҳамда илм аҳли чуқур англаши жуда муҳим.\nKalit so`zlar: конгресс, Ренессанс, Содиқ Сафоев\nЎлиб тирилган аскар (Фашизм устидан қозонилган ғалабанинг 76 йиллигига)\nmanzur.uz / 07.05.2021 18\nЖоллибай Изентаевнинг «Аскар мактублари» картинасига чизгилар\nmanzur.uz / 07.05.2021 65\nmanzur.uz / 27.04.2021 87\nmanzur.uz / 27.04.2021 34\nЎзбек киноси тараққиётидаги муҳим қадам\nmanzur.uz / 08.04.2021 48\nФирдавс Абдухалиқов: «Бутун дунёда сақланаётган дурдоналаримиз ҳақида яна юзлаб жилд китоблар, фильмлар яратиш, қанчадан-қанча илмий анжуманлар ўтказиш мумкин»\nОнадан ор қилган қиз (Ҳикоя)\nmanzur.uz / 07.05.2021 13\nАёл кўчага чиқар экан, томоғига нимадир тиқилгандек бўлди. Қизи тўғри айтяпти, анчадан бери ўзига қарамай қўйган…\nДипломсиз тадбиркор (Шум болага ўхшатма)\nmanzur.uz / 04.05.2021 30\n«Ётиб қолгунча отиб қолиш»нинг ҳам жавоби бор (Фельетон)\nmanzur.uz / 04.05.2021 25\nmanzur.uz / 30.04.2021 72\n«Ё Ватан, ё шарафли ўлим!»\nmanzur.uz / 09.04.2021 103


Гулнора Каримованинг жиянига тегишли йирик кўчмас мулк сотувга қўйилди — Sof.uz\n10.04.2019 22:59 Ўзбекистон\nУмумий майдони 4,5 гектар бўлган нотурар объектнинг бошланғич баҳоси 8 237 126 532 сўмни ташкил этади.\nБаъзи манбаларда ушбу йирик объект Гулнора Каримованинг жияни Акбар Абдуллаевга тегишли эканлиги айтилади. Акбар Абдуллаев бир неча йиллар давомида Фарғона вилоятида жойлашган йирик саноат иншоотларини назорат қилиб келгани маълум. Улар орасида Фарғона нефтни қайта ишлаш ва Қувасой цемент заводлари ҳам бўлган.\nЭслатиб ўтамиз, «E-IJRO AUKSION» ягона электрон савдо майдончасида савдога қўйилган давлат мулки объектлари хусусидаги янгиликлар www.e-аuksion.uz ва www.uza.uz сайтлари орқали эълон қилиб борилмоқда.\n12.06.2019 14:24 5 Технология\n27.05.2019 12:05 1 Технология\n25.05.2019 00:04 6222 Ўзбекистон


Депозитга чет эл валютасидаги пул суммасини ҳам топшириш мумкин.\nЖисмоний шахслар томонидан пул суммалари ва қимматли қоғозларни қабул қилишда нотариус қуйидаги ҳужжатларни талаб қилади:\nБошқа ҳужжатлар (зарур бўлса).\nЮридик шахслар томонидан пул суммалари ва қимматли қоғозларни қабул қилишда нотариус қуйидаги ҳужжатларни талаб қилади:\nСолиқ тўловчининг идентификация рақами (юридик шахс).\nБир тараф: Мурожаат этувчи-Қарздор\nРасмий бланка учун тўлов.\nЖисмоний шахслар учун 30 дақиқагача, Юридик шахслар учун 60 дақиқагача.\nМуҳим: Депозитдаги кредиторларга берилиши лозим бўлган пул суммалари ва қимматли қоғозлар уч йил мобайнида сақланади. Ушбу муддатлар ўтгандан кейин талаб қилиб олинмаган пул суммалари ва қимматли қоғозлар Ўзбекистон Республикасининг Давлат бюджетига ўтказилади.\n249-модда. Қарзни депозитга қўйиш йўли билан мажбуриятни бажариш\nҚарздор ўзи тўлаши лозим бўлган пул ёки қимматли қоғозларни нотариуснинг депозитига, қонунда белгиланган ҳолларда эса — суднинг депозитига қўйишга ҳақли, башарти мажбурият қарздор томонидан қуйидагилар туфайли бажарилиши мумкин бўлмаса:\n1) мажбурият бажарилиши лозим бўлган жойда кредитор ёки ижрони қабул қилиб олиш учун у вакил қилган шахс бўлмаса;\n2) кредитор муомалага лаёқатсиз бўлса ва унинг вакили бўлмаса ёки вакил рози бўлмаса;\n3) мажбурият бўйича ким кредитор эканлиги хусусида аниқлик йўқлиги кўриниб турган бўлса, хусусан бу ҳақда кредитор билан бошқа шахслар ўртасида низо чиққанлиги муносабати билан;\n4) кредиторнинг ижрони қабул қилишдан бўйин товлаши ёки унинг томонидан бошқача йўл билан кечиктирилиши муносабати билан.\nПул суммасини ёки қимматли қоғозларни нотариус ёхуд суднинг депозитига қўйиш мажбуриятни бажариш ҳисобланади.\nДепозитига пул ёки қимматли қоғозлар қўйилган нотариус ёхуд суд кредиторни бундан хабардор қилади.\n“НОТАРИАТ ТЎҒРИСИДА” ЎЗБЕКИСТОН РЕСПУБЛИКАСИНИНГ ҚОНУНИ\n179. Нотариуслар пул суммалари ва қимматли қоғозларни ҳудудий адлия органи томонидан тегишли банкларда очилган депозитга қабул қилади.\n187. Нотариус кредитор ёки унинг вакилининг ёзма аризасига асосланиб, ҳудудий адлия органига кредиторларнинг рўйхатини илова қилган ҳолда пул суммалари ва қимматли қоғозларни топшириш ҳақида хат юборади.\n188. Ҳудудий адлия органи нотариуснинг хати асосида пул суммалари ва қимматли қоғозларни топшириш учун депозит ҳисоб рақами очилган тегишли банкка тўлов топшириқномасини юборади. Тўлов топшириқномасига асосан кредитор ёки унинг вакилига тегишли банк томонидан пул суммалари ва қимматли қоғозлар берилади.\n190. Депозитда сақланаётган пул суммалари ва қимматли қоғозлар ҳудудий адлия органларининг мулки ҳисобланмайди.


Замонавий синглимга мактуб - 7 Января 2014 - ..::MuxliS.Biz.Uz::..\nСреда, 18.09.2019, 16:57 Приветствую Вас Гость | RSS\nГлавная » 2014 » Январь » 7 » Замонавий синглимга мактуб\n«Сизни ҳар куни кўрардим. Ортингиздан ҳавас билан қараб қолардим. Нигоҳларингиз бирам чиройли эдики, ҳавас аталмиш булоқнинг кўнглимда кўз очишига сабабчи бўлган ҳам ўша гўзал нигоҳларингиз эди. Бу нигоҳларни мужгонларингиз янада бетакрор, янада латофатли қилиб кўрсатишга уринарди.\nДилингиз ва тилингизни бир тутмоқлик ҳам, беҳаё сўзлардан вужудингизни иҳота қилмоқлик ҳам ўз қўлингизда эди. Аммо…\nЯратган эгам инсон зотини гўзал ахлоқий фазилатлар билан сийлаган.\nНожўя хатти-ҳаракатлар инсонни нафақат жисмонан шикастланишига олиб келади, балки катта руҳий шикастланишни ҳам келтириб чиқаради. Инсонни кўтариб турган, унга инсонийлик мақомини бериб, ҳайвонлардан фарқлантириб турган нарса бу унинг руҳиятидир. Ҳаё фақат кийиниш ва юриш-туришдаги сиполикда эмас, балки ҳар бир ҳаракатларимизда, шу билан бирга, кимларгадир қилаётган муомаламизда ҳам акс этади.\nҲаё дарахтга ўхшайди. Бу дарахтнинг мевалари ғоятда серҳосил ва сархил бўлиб уларга вафо, садоқат, ишонч, дея ном бериш мумкин.\nСингилжоним, сиз замонавий инсонсиз. Интернет доимо сиз билан. Уяли алоқа воситаси орқали доимо алоқадасиз. Замонавий кийинасиз. Модадан орқада қолмоқликни ўзингиз учун фожиа деб биласиз. Муҳими, сиз ўзингизни севасиз. Сизни қадрлашларини, сизни яхши кўришларини хоҳлайсиз. Назардан четда қолишдан, ёлғизликдан қўрқасиз. Буларнинг ёмон жойи йўқ. Тўғри, замон билан ҳамнафас бўлиб яшаш, инсонни ўстиради, дунёқарашини бойитади. Лекин, сиз ушбу виртуал оламдан ўз ўрнида фойдаланяпсизми? Менимча йўқ. Сиз бирозгина меъёрдан четлашяпсиз. Сиз виртуал оламга борлиғингиз билан шунчалик шўнғиб кетгансизки, натижада, ўзлигингизни, момоларимиздан қолган ҳаёни унутиб қўйгансиз.\nАзизим, сизни нотабиий, ғайриоддий олам ўз қаърига олиб кириб кетганки, сиз бу оламдан чиқиб кета олсангизгина яна ўзлигингизга қайтасиз.\nБорлигингни ҳаё дарахтининг мевалари ила суғориш вужудга ажиб бир куч-қудрат бахш этади. Қувватга тўла вужуд эса инсонни ҳаракатга ундайди. Инсонда яна ва яна олдинга интилиш ҳисси пайдо бўлади. Ҳаё дарахтининг меваларини тановул қилган вужудда жасорат устун бўлади. Сизга озгина жасорат, журъат етишмаяпти. Сиз уларни изланг. Албатта, топасиз. Аввало, руҳингизни покланг.\nЁдингиздами, сизнинг туғилишингиз бир неча инсонларнинг қалбига шукроналик туйғуларини инъом этган эди. Қулоғингизга исмингизни айтиб, азон чақиришганидаёқ борлигингиз иймон зарралари билан туташган эди. Сиз ана шу иймон зарралари билан улғайдингиз. Бизнинг улуғ сифатларимиздан бири бу жаҳолатни енгиш ва шу йўл орқали ҳалимликка йўл очишдир. Бошимизга келадиган ҳар қандай мусибатларни енгиш олинган таълим-тарбия, кўрган кечирганларидан ибрат олиш билан, баъзан фикр қилиш билан, йўқ бўлса шукр қилиш билан амалга оширилади.\nАзизим, ҳаёнинг илдизлари руҳингизда уйғонади. Сочларингиз толасида акс этиб, товонингизда ниҳоят топади. Бош ва оёқ оралиғида кўзларингиз ҳамда дилингизни маҳв этиб, тилларингиз орқали ўзининг мавжудлигини намоён этади.\nҲаё Яратгандан бандаларига мукофот қилиб берилган улуғ сифатлардан бири. Илтимос, ҳаёнинг оқибати сизни юксалтиришини, сизни олижаноб фазилатлардан бири саналмиш инсонийлик мақомига олиб чиқишини ёдингизда тутинг.\nҲаёсизлик чўлга ўхшайди. Қақраб ётади. Бағрида на гул, на бир гиёҳ унади. Ҳаёсизликнинг меваси – сароб. Қақраб ётган жисмни бағрига чорлайди-ю, алдовга гирифтор қилади. Натижада, асаблар қақшайди. Жисм ҳолсизланади ва абгор аҳволга келади. Ҳаёнинг йўқолишидан бахтсизлик туғилади.\nКатегория: Yangiliklar | Просмотров: 1585 | Добавил: Admin | Рейтинг: 2.0/1


Сардор Азмуннинг Ўзбекистонга қарши нега ўйнамаслиги маълум бўлди - Zamin.uz\n09:56 / 09.09.2018\nСардор Азмуннинг Ўзбекистонга қарши нега ўйнамаслиги маълум бўлди\nЭрон терма жамоасининг Ўзбекистон билан ўртоқлик ўйини ўтказиш учун Тошкентга келадиган футболчилари рўйхатида Сардор Азмун йўқ.\nБунинг сабаби нима эканлигини билиш мақсадида «Stadion.uz» эронлик журналист билан боғланган.\n«Эронлик мухлислар ЖЧ вақтида Азмун манзилига жуда қаттиқ ҳақоратли сўзлар айтишган, ҳатто унинг онасини ҳам ҳақорат қилганлар. Шу сабабга кўра, Сардор Азмун Эрон терма жамоасида ўйнашдан бош тортяпти. Мураббий Карлуш Кейруш Азмунни терма жамоага чақирган эди, аммо у Ўзбекистонга қарши ўйин олдидан ўтказилган машғулотларга келмади.\nКейруш уни терма лагерида йўқлиги сабаб кенгайтирилган таркибга киритмасликка мажбур бўлди. Сардор Эрон ишонган энг яхши ҳужумчилардан бири, аммо унинг бу қарори қанчалик тўғри, бу ҳақида ҳеч нима дея олмайман. Азмуннинг терма лагерига келмагани уни жамоада бошқа ўйнамаслигидан дарак беради. Энди Эрон бундай айрилиқдан сўнг унинг ўрнини билдирмайдиган ҳужумчи топиши керак бўлади», — дейди эронлик журналист Муртазо.\nМаълумот ўрнида, Сардор Азмун шу йилнинг 12 июнь куни Теҳрон шаҳридаги «Озоди» стадионида бўлиб ўтган ЖЧ-2018 саралашидан ўрин олган Ўзбекистонга қарши ўйиннинг 23-дақиқасида Александр Лобанов қўриқлаётган дарвозани ишғол қилган эди. Ўша ўйинда мезбонлар Ўзбекистон устидан 2:0 ҳисобида ғалаба қозонишган.\n23 ёшли футболчи айни вақтда Россиянинг «Рубин» клуби шарафини ҳимоя қилади. “Замин” янгиликларини “Facebook”да кузатиб боринг\nСардор Азмун Эрон футбол федерациясини ёлғончиликда айблади\n7-02-2019, 07:47, Спорт\nОсиё Кубоги. Эрон Вьетнам устидан ғалаба қозонди ва 1/8 финалга чиқди\n12-01-2019, 17:53, Спорт\nКарлуш Кейруш: "Эрондан бошқа жамоалар билан ўйинда ўзбекистонликларга омад тилайман"\n10-09-2018, 16:49, Спорт\nКейруш Эрон термасидан кетишини эълон қилди. У Ўзбекистонга келадими?\n26-05-2018, 16:51, Спорт\n17-02-2018, 19:02, Спорт


Қайд этиш керакки, ЎзА корхона бош технологи Афшин Шакерига таяниб, Navoiy Motors’нинг Ўзбекистон—Эрон ҳамкорлигида қурилаётганини маълум қилганди. Navoiy Today’нинг ёзишича, завод Ўзбекистон—Австралия қўшма корхонаси ҳисобланади. Аввалроқ «Жиззах» эркин иқтисодий зонасидаги «Жиззах автомобиль заводи» МЧЖ компанияси базасида Volkswagen Caddy енгил тижорий автомобилларни ишлаб чиқариш режалаштирилаётгани ва автомобиллар савдоси шу йилнинг июль ойидан бошланиши ҳақида хабар берилганди.\nАйтганча, Қозоғистонда энг кўп сотилган автомобиллар Топ-10 рейтингига Ravon Nexia R3 автомобили етакчилик қилди – май ойида мамлакатда 1007 дона модель сотилган. Бу ҳақда «Ўзавтосаноат» АЖ ахборот хизмати маълум қилди. Таҳлилчиларнинг маълумотларига кўра, Қозоғистон автомобиль бозорида савдо 2019 йилнинг шу даври билан таққослаганда 6% ўсган. Ўтган йили Қозоғистонда 3 536 дона Ravon Nexia R3 сотилган.\nБундан ташқари, Ravon маркаси Қозоғистон бозорида етакчилик қилаётган ТОП-5 брендлар рўйхатига кирган.\nЭслатиб ўтамиз, жорий йилнинг март ойидан буён UzAutoMotors Қозоғистонда автомобилларни Chevrolet бренди остида сотишни бошлади.


Мирзиёев ва Трамп учрашувида Шимолий Корея...\n16.05.2018 23:24 0 57\nЎзбекистон Президенти Шавкат Мирзиёев ва АҚШ Президенти Дональд Трамп ўртасида Оқ уйда учрашув бўлиб ўтгани ҳақида хабар берган эдик.\nОвал кабинетда бўлиб ўтган тор доирадаги учрашувда Президентлар ОАВ вакиллари олдида чиқиш қилдилар. АҚШ журналистлари икки давлат раҳбарини саволларга кўмиб ташлади. Шимолий Кореянинг таҳдиди ҳақидаги саволга Трамп қуйидагича жавоб берди:\n— Ҳали ҳеч нарсадан хабаримиз йўқ. Ҳеч нимани кўрмадик ва эшитмадик. Нима бўлишини кузатамиз.\nЭслатиб ўтамиз, 2018 йил 12 июнь куни Дональд Трамп ва Ким Чен Ин Сингапурда учрашиши келишиб олинганди.\nЎзбекистон Шавкат Мирзиёев АҚШ Шимолий Корея Доналд Трамп КХДР Ким Чен Ин АҚШга расмий ташриф\nХориж Кеча, 14:32


11:02 / 08.09.2016 4874\nРио-де-Жанейро олимпиадаси чемпиони, америкалик сузувчи Райан Лохте турнирлардан 10 ой муддатга четлаштирилди. Бу ҳақда USA Today хабар тарқатган.\nБу қарор Олимпиада вақтида Бразилиядаги ёқилғи қуйиш станциясида талончилик юз бергани ҳақидаги ўйлаб топилган ёлғон ортидан келиб чиққан можаро туфайли қабул қилинган.\nҚарор АҚШ сузувчилар уюшмаси ва АҚШ Миллий олимпия қўмитаси ҳамкорлигида қабул қилинди. Шунингдек, воқеага алоқадор яна 3 нафар спортчига нисбатан интизомий чоралар қўлланган. Булар Гуннар Бентц, Жек Конгер ва Жеймс Фейген. Лекин уларнинг дисквалификация муддатлари кичикроқ бўлди.\nЭндиликда Лохте 2017 йилнинг 30 июнига қадар турнирларда иштирок эта олмайди. У 2017 йили Будапештда ўтказиладиган жаҳон чемпионатини ўтказиб юборади.\nБундан олдинроқ Райан Лохтенинг асосий ҳомийлари Риодаги можаро туфайли у билан ҳамкорликни тўхтатгани маълум бўлганди. Сузувчилар учун спорт буюмлари ишлаб чиқарувчи Speedo фирмаси, Ralph Lauren бренди, косметик маҳсулотлар ишлаб чиқарувчи Syneron-Candela ҳамда матраслар тайёрловчи Airweave Lcc Лохте билан ҳамкорликни тўхтатган.\nЭслатиб ўтамиз, олимпиада вақтида АҚШ Миллий олимпия қўмитаси терма жамоанинг тўрт нафар аъзоси Рио-де-Жанейро шаҳрида тунаб кетилгани ҳақида маълум қилганди. Гуннар Бенц, Жек Конгер, Жеймс Фейген ва Райан Лохте 14 августга ўтар кечаси кечки базмдан олимпия шаҳарчасига қайтаётганида талончилик қурбони бўлгани айтилди. Улар ўзлари ўтирган таксига ўзини полиция ходими деб таништирган қуролланган шахслар томонидан ҳужум қилингани, пул ва бошқа шахсий буюмларни талаб қилгани ҳақида айтишди.\nБироқ ҳуқуқ-тартибот ходимлари жабрланганларнинг аризаси ростлигига шубҳа қилди. 18 август куни спортчилар тунаб кетилмагани аниқланди. Улар ёқилғи қуйиш шохобчасида зарар етказилган мулкка пул тўлагани маълум бўлди.\nМазкур даъволар тасдиғини топмади ва сузувчилар ҳеч қандай тунаш бўлмаганини тан олишига тўғри келди.\n«Бунёдкор» уни кечиришни сўраган. ЎФА Бабаяннинг қайтиши юзасидан изоҳ берди\nНурмагомедов ярим йилга дисквалификация қилиниши ва жаримага тортилиши мумкин\nНурмагомедов ва Макгрегор жангдан кейинги муштлашув учун вақтинчаликка дисквалификация қилинди


АҲЛОҚ ОДОБ БАРЧАГА БАРАВАР — Zamaxshariy.uz\nАҲЛОҚ ОДОБ БАРЧАГА БАРАВАР\n9 декабря, 2020 admin Мақолалар\nМуқаддас ислом динида ҳамма нарсанинг одоб аҳлоқи тартиб қоидаси батафсил буюрилган, шулар қаторида аҳлоқ одобга ҳам буюрилган. Ислом динида бурилган ибодатларни мўмин мусулмонлар бажаришнинг асосий ва амаллардан деб билмоғимиз керак. Бошқа диндагиларнинг унинг алоқаси йўқ, аммо аҳлоқий таълим билан боғлиқ амаллар ибодат амаллар қабилида эмас, чунки ислом фақат мусулмонларга эмас, балки бутун инсониятга ўзидаги одоб ва фазилатларни тарқатган, яъни мусулмон ёки бошқа дин вакили билан муомала қиладими, ким бўлишидан қатъий назар, фақат рост сўзлаши шарт, нафақат рост сўзлаши, балки берган ваъдасини устидан чиқиши, мурувват изҳор этиши, иложи борича ёрдам бериши ва ўзидаги исломий одоб ва аҳлоқни намойиш этиши керак бўлади. Агар мазлум фожир бўлса ҳам, унинг дуоси мустажобдир, чунки унинг фожирлиги ўзигадир. Агар мазлум фожир бўлса ҳам унинг дуоси олдида ҳеч қандай тўсиқ йўқдир.\nҲурматли азизлар, муқаддас ислом динида динимизни мусулмонларни ҳатто ислом душманларига ҳам ёмонлик қилишдан қайтарган, бошқа диндаги кимсалар билан гўзал муомала қилишимизга Ҳазрати Умар (РА) ҳаётида бўлиб ўтган мана бу воқеа ёрқин далил бўла олади.\nБир куни Ҳазрати Умар (РА) уйига келса, бир қўй сўйилган экан, у зот: “Яҳудий қўшнимизга ҳам насиба бердингизларми? “ деб сўрайдилар сўнгра Расулуллоҳ (САВ) нинг: “Жаброил биродарим менга чиройли қўшничилик қилишмизни буюрар эди. Буни кўп айтганидан қўшним мендан мерос олармикин-а деб ўйлаб қолардим” деганларини айтиб берди.\nИслом динида мусулмонга ота-оналари кофир бўлса ҳам, уларга гўзал муносабатда бўлишга буюради, чунки ислом динига кириш бу динни рўкач қилиб яқинларига жабр қилиш дегани эмас. Ҳар бир инсоннинг гуллаб яшнаши, бу умматда гўзал аҳлоқ борлигига далолат қилади, аҳлоқи йўқ инсонни мавжуд ва узоқ яшайди деб бўлмайди.\nУммат-уммат эрур аҳлоқлари мудом бўлса,\nУммат-уммат эрмас аҳлоқлари агар йўса.\nПайҳамбаримиз (САВ) бундай марҳамат қиладилар: “Аллоҳ бир қавмига яхшиликни ҳоҳласа, у қавмнинг ишларини ҳаким кишиларга топшириб, мол дунёларни саҳоватли кишилар қўлида қилиб қўяди. Шунингдек бир қавмга ёмонликни ҳоҳлаб қўйса, уларнинг ишларини фаросатсиз кишиларга топшириб, мол дунёларини баҳил кишиларнинг қўлларига ўтказиб қўяди.\nPrevious Post:НОТЎҒРИ АХБОРОТЛАРДАН ОГОҲ БЎЛАЙЛИК\nNext Post:ВАҚТДАН УНУМЛИ ФОЙДАЛАНАЙЛИК


ХАЛҚАРО МАҚОМ САНЪАТИ АНЖУМАНИ МАЙДОНИ миллий анъана ва урф-одатларимиз билан ҳамоҳанг\nКенг миқёсда ўтказилаётган Шаҳрисабз халқаро мақом санъати анжуманига ташриф буюрувчи меҳмонлар қадим ва бетакрор шаҳарнинг ўзига хос кўрки ва жозибасидан ҳайратда қолишмоқда. Айниқса, шаҳарнинг «Амир Темур» хиёбони бугун гўзал ва фуснкорлик касб этган. Хиёбонда республикамизнинг барча вилоятларини ўзида акс эттирган турфа декорациялар, жумладан, бир неча минг йилликларга туташувчи тоғ ва тепаликлар, қадимий манзилгоҳ ва ёдгорликлар, мадрасалар, қолаверса, бугунги кундаги замонавий бино ва иншоотлар, миноралар, йўл ва кўприклар, жаҳон стандартлари асосида қурилаётган объектларнинг намуналари, умуман олганда, ўтмиш ва бугуннинг уйғун тарзда очиб берилганини кўрасиз. Ҳар бир ҳудуд учун ажратилган саҳна майдонларида мақом ва фольклор-этнографик ансанблларининг ўз миллий анъана ва урф-одатларини намоён этишаётгани, қолаверса, павильонлардан ўрин олган ҳунармандчилик буюмлари, қишлоқ хўжалиги маҳсулотлари, уста кулолларнинг моҳир қўлларидан яратилаётган намуналар янада кўрк ва ўзига хослик бағишлаб турганига гувоҳ бўласиз.\nМусиқа асбоблари устаси, андижонлик моҳир созгар Абдумалик Мадраимовнинг темурийлар даврига оид чолғу асбобларини ўз қўли билан ясашини кўриб, лол бўлдик. «Ғижжаки бобурий», «Дилрабо», «Дилнаво», «Ҳушнаво», «Мерос» ҳамда «Какнус» каби мусиқа асбобларига тикилиб, бир зум бўлсада ўтмиш билан нафас олгандек бўлдик. Шу ўринда бир янгиликни қувонч билан таъкидлаш ўринлики, А.Мадраимов томонидан яратилган «Ғижжаки бобурий» чолғу асбобининг баланд овоз берувчи, бугунги кундаги замонавий «Бас» чолғу асбобидан илк маротаба Шаҳрисабздаги мақом халқаро анжуманида фойдаланилиши ҳам созгар устанинг катта ютуғи. Нафақат, катта ютуғи, қолаверса, у учун бу улкан шараф ва қувонч ҳамдир.\n— Бу ютуғим мени янада улкан марралар сари илҳомлантиради, — дейди А.Мадраимов. — Кейинги фаолиятимда ўз самарасини намоён этади. Шуни таъкидлашни ўринли деб биламанки, қадимги чолғу асбобларининг бугунги кунга, замонавий шаклга мослаштириб ясалиши ўтмишга, миллий қадриятларимизга бўлган ҳурматимизнинг ўзига хос намунаси, санъатимизга, маданиятимизга ҳамда тарихимизга бўлган эътиборнинг кўриниши десак, муболаға қилмаймиз.\nУлкан ва маҳобатли майдонда Қашқадарё вилоятининг ҳар бир туман (шаҳар)лари ҳам ўз анъана ва қадриятлари, миллий урф-одатларини намоён этишмоқда. Касби туманининг «Кулол шодаси» фольклор этнографик ансанбли жамоасининг жўр бўлишиб, «Маконимиз Касбидир», «Кулоллар», «Тўй қилай, данғиллатиб», «Болам рўзғор дегани», «Қиш қошини ювади», «Опажон» ҳамда «Истиқлолим, омон келдинг» сингари фольклор қўшиқларини бирма-бир куйлашаётгани ҳам хиёбонга ташриф буюрувчи меҳмонларнинг эътиборини тортмоқда.\n— Касби тумани қадимдан кулоллар юрти бўлиб келганлиги сабабли фольклор этнографик ансанблимиз жамоаси номини «Кулол шодаси» деб номлаганмиз, — дейди ушбу жамоа бадиий раҳбари Моҳира Эргашева. — Шуни таъкидлашни ўринли деб биламанки, Президентимиз Шавкат Мирзиёевнинг мақом санъатига кўрсатаётган эътиборлари самараси ўлароқ, биз фольклор ансанблларининг ҳам имкониятларимиз кенгайди. Шиддат билан ривожланиб бораётган замонамизни янада жўшиб куйлаш, ўз қўшиқларимизда баралла акс эттиришга бўлган иштиёқимизни икки ҳисса оширди. Ҳа, биз нимадан илҳом оламиз, ана шундай осудалик ва доруломон кунлар, тинчлик ва юксак эътибор ғайратимизни, шижоатимизни янада оширади, тинимсиз меҳнат ва ҳаракатга ундайди.\nКитоб туманининг «Ризвонгул» фольклор этнографик халқ ансанбли жамоаси ҳам нуфузли тантананинг янада кўтаринки ўтишида беқиёс ҳиссаларини намоён этаётирлар. «Қашқадарё навоси» композициясидан ўрин олган «Чанқовуз», «Кел, жўра», «Гаштак», «Чўпон таёқ», «Қаддингни ур Қашқадарё» сингари фольклор қўшиқларини тинглаган ҳар бир кишининг қалбида миллийлигимизга бўлган ҳурмат, анъаналаримизга бўлган садоқат туйғуси жўш уриши тайин. Қолаверса, китобликларнинг миллий ўзбек хонадонини акс эттириб, сандалидан тортиб, жулхуз гиламлари, паранжи, тўн, яктак, дўппи, қадимий кашта матолари, ўтмишдаги чойнак ва пиёла кабиларни намоён этишгани ҳар жиҳатдан аҳамиятли, албатта. Айниқса, миллий ўзбек хонадонидаги XIX аср охири ва XX аср бошларида ишлатилган қадимги паранжи бизнинг эътиборимизни тортмай қолмади.\n— Бугунги кунда Китоб тумани келинларини ота уйидан куёв уйига қадар олиб боришда паранжида ёпинтириб бориш урф бўлиб келмоқда, — дейди Китоб туман маънавият ва маърифат маркази раҳбари, халқ депутатлари туман Кенгаши депутатлигига ЎзМТДПдан сайланган депутат Гуландом Сатторова. — Бундан ташқари махси-ковуш, момоларнинг оқ куйлаги билан ёпинтириш ҳам анъанамиздан чекинмаган. Бу ноёб қадриятларимизни асраш, бундан кейинги авлодларга ҳам тўла даражада етказишни муҳим вазифамизга айлантирмоғимиз лозим. Шундагина момомерос анъаналаримизни сақлаб қолиш, уларга бўлган содиқлик туйғуси шаклланади.\nНаманган вилоятининг «Ёр-ёр» фольклор халқ ансанбли жамоаси томонидан тайёргарлик жараёнларида куйланаётган мақом ва фольклор қўшиқлари эътиборимизни тортди.\nҲай-ҳай ўлан, жон ўлан,\nЖон қайда бор, ёр-ёр.\nҲар қайда бор ёр-ёр.\nИкки яхши бир бўлса,\nКун қайда бор ёр-ёр.\n«Наманган ёр-ёри» деб номланган бу фольклор қўшиғининг маъноси теран. Ана шундай теран маънога эга қадимги қўшиқларни куйлаётган мазкур жамоа аъзолари яна шунингдек, «Ҳо-ҳо ялла», «Катта ўйин», «Бозорга баққол ярашган», «Зарпечак» каби халқ қўшиқларини ҳам маромига етказиб куйлашмоқда.\nУмуман олганда, бугунги кунда «Амир Темур» хиёбонига ташриф буюрувчи меҳмонлар майдондаги ўзига хос миллийлигимиз ва турфа гўзалликдан лол бўлишмоқда. Хуллас, майдонга кирган киши қайси бир детал ёки декорацияни, миллий удумларимиз асосидаги чиқишларни томоша қилишни билишмайди. Чунки, ҳар бир жараён бир-биридан кўзни қувнатади. Сиз ҳам қадим Шаҳрисабзнинг «Амир Темур» хиёбонига ташриф буюринг ҳамда турфа гўзалликлардан баҳраманд бўлинг!\nЎзМТДП Қашқадарё вилоят\nЎзМТДП Қашқадарё вилоят кенгаши\n“Аёллар қаноти”етакчи мутахасссиси


Дастурлашни мобиль қурилмаларда ўргатувчи 9 илова + бонус! - Terabayt.Uz\nДастурлашни мобиль қурилмаларда ўргатувчи 9 илова + бонус!\nСайтимиз мухлислари ҳамда кўпчилик ёшларнинг қизиқишини инобатга олиб, улар учун дастурлашни ўргатувчи мобиль иловалар рўйхатини келтирамиз. Ҳа, шулар ёрдамида дастурлашни ўз смартфонингизда ҳам ўрганишингиз мумкин!\nSwift дастурлаш тилини ўрганиш учун Apple компаниясининг ўзи томонидан ишлаб чиқилган iOS-илова.\nБу – Swift дастурлаш тили билан танишишнинг энг содда усулидир. Swift Playgrounds билан ўз планшетингизда – мавжуд қолиплардан фойдаланган ҳолда, ёки ўзингиз қолип ўйлаб топиб, ўз иловангизни яратишингиз мумкин.\nCodecademy Hour of Code\nCodecademy таълим портали iPhone учун ўзининг илк иловасини ишлаб чиқди, унинг ёрдамида дастурлаш асосларини бир соат ичидаёқ ўзлаштиришингиз мумкин! Ундаги кичкина топшириқларни бажариш жудаям кам вақт талаб этади.\nБу – болалар учун оммабоп ўргатувчи платформалардан бири. Ундан 8000 дан ошиқ мактабда фойдаланишади. Tynker 6 миллиондан ошиқ болаларга дастурлашни бошлашга ёрдам берган. Унинг iOS-иловаси ҳам мавжуд.\nМашҳур таълим ресурси – Khan Academy ҳам Android ва iOS учун иловаларини тақдим этган. Улар мазкур платформа курсларида ўз мобиль қурилмангиз орқали қатнашиш имконини беради.\nJava дастурлаш тилини ўргатувчи интерфаол ўқув қўлланмаси. Унинг ёрдамида мазкур тил асосларини ўрганиб олиш мумкин. Таълим курси 150 дан ошиқ дарсни ўз ичига олади. Уни Google Play ёки iTunes дўконидан олишингиз мумкин.\nSoloLearn – дастурлашни фойдаланувчига махсус ўйинлар ёрдамида ўргатувчи мобиль иловалар тўпламидир. SoloLearn бепул иловасини iOS ва Android платформалари учун юклаб олинг.\nДунёнинг етакчи университетларининг бепул курслари – Coursera энди Android ҳамда iOS иловалари тарзида ҳам чиқарилган.\nEdX – Online Courses\nЖаҳондаги энг яхши университетларнинг онлайн-курсларини таклиф этувчи яна бир очиқ таълим майдончаси. Android ёки iOS тизимидаги қурилмалар учун иловани юклаб олинг.\nШунингдек, қуйидаги икки ресурс ҳам дастурлашни қизиқарли тарзда ўргатишга мўлжалланган:\nБу сервисда сиз дастурлаш бўйича бошқа иштирокчилар билан ўзаро мусобақага кириша оласиз. Фойдаланувчиларга код ёзиш учун турли тиллар ҳамда бажариш учун топшириқлар тақдим этилади.\nДастурлашга ўргатувчи энг оммабоп ўйинлардан бири. Бу иловадан кўпинча таълим муассасаларида дастурлашни ўргатиш учун фойдаланишади. Барча ёшлардаги кишилар учун курслари мавжуд.\n#Android #бонус #Дастурлаш #илова #иловалар #маслаҳат


Ўзбекистонда таксичиликни лицензия талаб қилинувчи фаолият турлари рўйхатидан чиқариш масаласи 2021 йилда ҳал этилиши мумкин.\nБу ҳақда меҳнат вазири Нозим Ҳусанов матбуот анжуманида журналист саволига жавобан шундай деб маълум қилди.\nВазирнинг айтишича, бу фаолият инсон ҳаёти ва саломатлиги билан боғлиқ ва дунёнинг аксар давлатларида лицензияланади.\n«2020 йил август ойидан ўзини-ўзи банд қилиш тизими такомиллаштирилди. Бугунги кунга келиб, 67 турдаги фаолият билан шуғулланмоқчи бўлган фуқаролар онлайн тартибда Давлат солиқ қўмитаси сайтида рўйхатдан ўтиб, фаолият юритишлари мумкин.\nБунинг афзал томони шундаки, фуқаро белгиланган йиллик тўловини тўласа, унга йиллик пенсия стажи қўшилиб боради. Ўтган йили бу БҲМ (базавий ҳисоблаш миқдори)нинг 50 фоиз (223 000 сўмнинг ярми, яъни 111 минг 500 сўм) миқдорида эди, бу йил бу рақам 1 баравари миқдорида белгиланди (1 февралдан 245 минг сўм).\nЯъни, фуқаро бир йилга 245 минг сўм тўласа, келгусида унга пенсия ҳисоблашда стажини инобатга олишга асос бўлади.\nЎзимга ҳам, таксичилардан, таксичиликни лицензия талаб қилинмайдиган фаолият турига киритайлик, деган таклифлар келиб туради.\nЛекин, бу борада хорижий давлатлар тажрибаси ўрганиб чиқилганида, уларнинг аксариятида бу фаолият лицензиялаштирилган. Таксичиларга қатор талаблар бор. Чунки, бу масалада энг асосий жиҳат инсон ҳаёти ва саломатлиги билан боғлиқдир. Биз шу томонини эътиборга олишимиз керак.\nБу масалада кўплаб муҳокама-музокаралар олиб бориляпти. Ўйлайманки, 2021 йилда бу мавзуга ҳам ҳуқуқий ечим топилса керак», - деди Нозим Ҳусанов.


Тезда ва тиниқиб ухлашга ёрдам берадиган фойдали маслаҳатлар - 7 Января 2022 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПятница, 28.01.2022, 04:40\nГлавная » 2022 » Январь » 7 » Тезда ва тиниқиб ухлашга ёрдам берадиган фойдали маслаҳатлар\nУйқу билан боғлиқ муаммолар нафақат саломатлик, балки кайфиятда ҳам ўз аксини топади. AdMe нашри бунинг олдини олишга ёрдам берадиган тавсияларни эътиборингизга ҳавола қилади.\nСоатни кўзга ташланадиган жойдан четга олиб қўйиш\nУйқудан аввал соатга назар ташлаш одат бўлиб қолган, аммо бу аксарият ҳолларда стресс келтириб чиқариши, уйқу сифатини ёмонлаштириши мумкин. Ҳатто хонадан ташқарига чиқариб ташлашингиз ёки соат циферблати кўринмайдиган қилиб, бошқа томонга ўгириб қўйсангиз ҳам бўлади.\nЧойшабларни тез-тез янгилаб туриш\nЯнги ювилган чойшабдан яхши ҳидлар келиб туриши уйқунинг яхшиланишига ҳисса қўшади. Уларни ҳафта давомида камига бир марта ювиш, юздаги ёғ ва тер ажралиши сабаб ҳам ёстиқ жилдларини тез-тез алмаштириб туриш керак.\nУйқудан аввалги одатлар\nБажариладиган майда одатлар мияга ухлаш вақти келганлиги ҳақида сигнал беради. Бир стакан илиқ сув ичиш, ванна қабул қилиш, тинчлантирадиган мусиқа тинглаш бу борада сизга ёрдам бериши мумкин.\nУйқудан аввал хонани тартибга келтириш\nХонанинг тартибсиз экани уйқу билан боғлиқ муаммоларни келтириб чиқариши мумкин. Тадқиқотларда атрофи тартибсиз бўлган кишиларнинг уйқусида муаммолар кўп бўлиш эҳтимоли юқори экани аниқланган. Гап шундаки, хонага кирганда кўзимиз тушадиган манзара ухлаш жараёнига таъсир қилиши мумкин.\nТелефонни қўлингизга олманг\nТадқиқотлардан бирида ишдан бошқа вақтда электрон хатларнинг келишини кутиш жараёни ҳам тинчликнинг бузилиши ва стрессга сабаб бўлиши мумкинлиги аниқланган. Ҳар бир келган янги хабар, бирон қарор қабул қилиш кераклигини бу эса табиийки, мия фаол бўлишини талаб қилади. Айнан шу сабаб ҳам мутахассислар вақтни онгли равишда тақсимлаш кераклигини таъкидлайди.\nҚорин билан ухлайдиганларга юмшоқ ва ингичка ёстиқ танлашингиз ёки бўйин оғримаслиги учун ёстиқсиз ухлашингиз мумкин. Осмонга қараб ухлаш умуртқа поғонасига салбий таъсир қилиши мумкин.\nУйқу келмаса, ярим соат кутиб кейин уриниб кўриш керак\nАгар уйқу келмаса, тахминан 30 дақиқа бошқа нарса билан чалғиб кейин ухлашга ҳаракат қилиб кўриш керак. Китоб ўқиш, мусиқа тинглаш давомида уйқу келиши мумкин.\nОёқ музлаганда ухлаш қийин бўлиши мумкинлиги сабаб ҳам айрим одамларга пайпоқ кийиш тавсия қилинади. Пайпоқ юмшоқ ва ҳаво ўтказадиган, шунингдек, оёқни иссиқ тутадиган бўлишига эътибор бериш керак.\nКундузи ортиқча ухлаб юбормаслик\nҚисқа ва доимий бўлмаган кундузги уйқу чиндан ҳам одамнинг тетиклашишга ҳисса қўшиши мумкин. Аммо унинг 30 дақиқадан ортиб кетиши огоҳликни камайтириб, иш самарадорлигига ҳам таъсир қилиши мумкин. Айнан шу сабаб ҳам кун ўртасида 10 дақиқа ухлаган маъқул.\nКатегория: Foydali maslahatlar / Полезны советы | Просмотров: 45 | Добавил: Sherlaruz.CoM | Теги: #ahborot, #habarlar, #Yangiliklar, #news, #Yangilik, #newsuz, #новости, #xabarlar, #uznews | Рейтинг: 0.0/0\n>>> Шаҳзода либосларини нега 700 000 сўмга баҳолаганини изоҳлади\nНаҳотки?! Шоҳжаҳон Эргашев проф боксдаги фаолиятини якунлади


Қирғизистон Евроосиё Иқтисодий Иттифоқи ва Қувайтга гўшт экспортини оширмоқда - Номадлар,Турклар,Қозоқ одатлари ва анъаналари,Қозоғистон табиати,Хориждаги қозоқлар,Қозоғистон спортчилари,Қозоғистон тарихи | Kazakh TV\nҚирғизистон Евроосиё Иқтисодий Иттифоқи ва Қувайтга гўшт экспортини оширмоқда\nҚирғизистон Евроосиё Иқтисодий Иттифоқи ва Қувайтга гўшт экспортини тобора оширмоқда. Жорий йил 9 ойи давомида республика хорижий бозорларга етти юз тоннадан зиёд маҳсулот жўнатди, бу эса 2018 йил экспортидан икки марта кўп. Ветеринар ва фитосанитария хавфсизлиги давлат назоратида таъкидланишича, мамлакат ветеринария назорати Евроосиё Иқтисодий Иттифоқи мамлакатларининг тегишли хизматлари билан тенг даражадалиги тан олиниши, қорамол гўшти экспортига қўйилган чекловлар бекор қилиниши туфайли шундай юксак кўрсаткичларга эришилган. Айни вақтда, ветеринария далолатномалари олиш рақамлаштирилган, бу эса божхона назоратидан тўсиқларсиз ўтиш имконини беради.\nҚАЛИСБЕК ЖУМАҚАНОВ, ВЕТЕРИНАР ВА ФИТОСАНИТАРИЯ ХАВФСИЗЛИГИ ДАВЛАТ НАЗОРАТИ ДИРЕКТОРИ:\n- Маҳсулот ортилаётган вақтнинг ўзида маълумот харидорга, Россия ва Қозоғистонга етказилади. У томон маҳсулот тўғрисида тўлиқ ахборот олади: қандай машинага ортилди, маркировка, калибровка, келиб чиқиши. Ва, албатта, лаборатория хулосаси. Булар ҳаммаси бир ҳужжатда.\nБитта кушхона кунига хорижлик буюртмачилар талабига кўра бир-икки тонна гўшт жўнатади. Маҳсулот жўнатиш учун ветеринар ва фитосанитария хавфсизлиги давлат назорати марказий лабораториясига маълум миқдорда намуналар жўнатилиши зарур. Экспорт қилишдан олдин турли зарарли моддалар ва касалликлар юзасидан текширув ўтказилади.\nТААЛАЙ ЖУМАТАЕВ, КУШХОНА ВАКИЛИ:\n- Улар гўштни текшириб кўради, стандартларга тўла мувофиқ бўлса – маҳсулотни экспортга юборамиз. Бирор касаллик белгиси сезилса – бу партия бракка чиқарилади.\nБугунги кунда республика гўшт пунктларининг кўпчилиги маҳсулот “Ай эс оу” тизими сифатига мувофиқлиги тўғрисида сертификат олган. Бу эса жаҳон бўйича гўшт маҳсулотларини сотиш имкониятини беради.\nэкспортЕвроосиё Иқтисодий иттифоқиҚирғизистонгўшт экспортиҚувайт


Главная Термиз тумани\nТермиз тумани тўғрисида маълумот\nМаъмурий маркази - Учқизил шаҳарчаси.\nМайдони - 0,85 минг кв.км шундан:\nқишлоқ хўжалиги ерлари -25752 га, шу жумладан суғориладиган экин ерлар -\n12295 га, лалми ерлар – 0 га, кўп йиллик дарахтзорлар - 1577 га, ернинг ўртача бонитети – 52,9 балл, яйловлар - 11880 га.\nТураржой ва томорқа ерлари - 25752 га, ўрмон ва дарахтзорлар - 15989 га, ижтимоий соҳа объектлари, кўчалар, майдонлар - 2142 га, йўллар 1659 га, дарё ва каналлар, коллектор ва дренаж каналлари - 4246 га, бошқа ерлар (тепалик ва чуқурликлари, саноат ҳудуди, электр тармоқлари) - 32264 га.\nАҳоли сони - 106,7 минг киши.\nМиллий таркиби: ўзбеклар – 83,9% (89,4 минг киши), тожиклар – 2,1%\n(2,3 минг киши), туркманлар – 12,8% (13,6 минг киши), руслар – 0,2 % (0,168 минг киши), татарлар – 0,3 % (0,266 минг киши) ва бошқалар - 0,9% (0,917 минг киши).\nШимолидан Ангор ва Жарқўрғон туманлари билан, шарқдан Тожикистон Республикаси билан, жанубдан Афғонистон Ислом Республикаси билан, ғарбдан Музработ тумани билан чегарадош.\nАҳоли жон бошига кўрсаткичлари: саноат маҳсулоти 1198,1 минг сўм (вилоятдадаги ўрни 5-ўринда), халқ истеъмоли моллари 788,4 минг сўм (2), қишлоқ хўжалиги маҳсулоти 6590,2 минг сўм (6), жами хизматлар кўрсатиш 1750,0 минг сўм (3).\nТермиз туман саноат маҳсулотлари ишлаб чиқариш ва қишлоқ хўжалигига ихтисослашган.\nҒалла: давлат буюртмаси 7460 тн. - 2018 йилда 118,9% га бажарилган\nПилла: давлат буюртмаси 107,1 тн. - 2018 йилда 81,7% га бажарилган\nПахта: Етиштириш режаси 5428 тн. - 2018 йилда 78,4%\nҲудудий экспорт бўйича - 2018 йил январь-декабрь ойларида 19133,2 минг долларлик маҳсулотлар экспорт қилинган. (Прогноз – 55975,0 минг доллар (бажарилиши – 34,2%).\nҚўшма корхоналар, хорижий корхоналар (14): "VODIY SURXON" МЧЖ (Афғонистон-Ўзбекистон, ихтисослашган дўконларда бошқа озиқ-овқат маҳсулотлари чакана савдоси), "MOZAFAR EBADY" МЧЖ (Афғонистон, зираворлар, хушбўй, кучли наркотик ва фармацевтика экинларини етиштириш), "HAYOTBAHSH ZAMIN" МЧЖ (АҚШ-Ўзбекистон, данакли ва пўчоқли уруғи бўлган мевалар етиштириш), "TECHNO CLASSICAL INVESTMENTS'' масъулияти чекланган жамият шаклидаги қўшма корхона (Ўзбекистон-Буюк Британия, листланган шиша ишлаб чиқариш), "SAYARA SABZ" МЧЖ (Афғонистон, зираворлар, хушбўй, кучли наркотик ва фармацевтика экинларини етиштириш), "QUYOSH QX EKSPORT" МЧЖ (Грузия, сабзавотлар етиштириш), "KATTAQUM JO'JASI" МЧЖ (Ўзбекистон-Афғонистон, паррандачилик), "YAQUB MUHEBI AND MOZAFFAR INDUSTRIAL COMPANY" МЧЖ (Ўзбекистон-Афғонистон, металл эшик ва деразалар ишлаб чиқариш), "ROSHANZADA COMPANY" МЧЖ (Афғонистон, ихтисослашмаган улгуржи савдо), "ASIA TERMEZ TRAVEL" МЧЖ (Ўзбекистон-Афғонистон, жой брон қилиш бўйича хизматларнинг бошқа турлари ва улар билан боғлиқ хизматлар), "MOHAMMAD RAXMON FARUQIY" МЧЖ (Афғонистон, нон, ҳамирдан янги тайёрланган қандолат маҳсулотлари, торт ва пирожное ишлаб чиқариш), "NASIR AFG'ON O'ZBEK LTD" МЧЖ (Афғонистон-Ўзбекистон, сабзавотлар етиштириш), "ILC UVT TERMEZ" МЧЖ (Хитой-Ўзбекистон, омборларга жойлаш ва сақлаш ("Ўзпахтасаноат" АЖнинг минтақавий пахта терминалларидан ташқари)), "TERMIZ YUNG ISHLASH" МЧЖ (Афғонистон, кийимдан ташқари тайёр тўқимачилик маҳсулотлари ишлаб чиқариш).\n126,2 млрд. сўм, ўсиш суръати - 114,0%.\nКичик бизнес субъектлари - 1480 (шундан: 364 та фермер хўжаликлари, уларнинг ўртача майдони – 45,5 га).\nДастурлар йўналишида 2018 йилнинг январь-декабр ойлари якуни билан саноат йўналишида 18335,0 млн. сўмлик 16 та, хизмат кўрсатиш ва сервис йўналишида\n17094,0 млн. сўмлик 14 та, қишлоқ хўжалиги йўналишида 24800,0 млн.сўмлик 8 лойиҳалар амалга оширилди.\nТашқи савдо айланмаси: 2018 йил январь-декабрь ойларида 37595,5 минг АҚШ доллар, шундан экспорт – 14476,8 минг АҚШ доллар, импорт – 23118,7 минг АҚШ доллари.\nДаромадлар - 62 млрд 123,9 млн. сўм,\nХаражатлар - 81 млрд 114,6 млн. сўм.\n2018 йил мобайнида маҳаллий бюджетнинг даромадлар қисми - 12 млрд.165,6 млн. сўмга ошган.


Ўзбекистон Республикаси Президенти Шавкат Мирзиёев 2 май куни Қозоғистон Республикаси Президенти Қасим-Жомарт Тоқаев билан телефон орқали мулоқот қилди.\nСуҳбат аввалида давлат раҳбарлари Сардоба сув омборидаги фавқулодда ҳодиса билан боғлиқ жорий вазиятни ҳамда унинг мамлакатларимиз чегараолди ҳудудларидаги оқибатларини бартараф этиш бўйича яқин ҳамкорликни ташкил этиш масалаларини батафсил муҳокама қилдилар.\nШунингдек, мамлакатларимизда коронавирус инфекцияси тарқалишига қарши курашиш ва унинг икки томонлама савдо-иқтисодий алоқаларга салбий таъсирини камайтириш борасида амалга оширилаётган самарали чора-тадбирлар қўллаб-қувватланди.\nИкки давлат Бош вазирлари бошчилигидаги Ҳукуматлараро қўшма комиссиянинг фаол ишини давом эттириш муҳимлиги қайд этилди. Иқтисодиётнинг устувор тармоқларида, шу жумладан, Костанай шаҳридаги қўшма корхонада автомобиль ишлаб чиқаришни кенгайтириш, қишлоқ хўжалиги маҳсулотларини етиштириш ва қайта ишлаш, учинчи мамлакатлар бозорларига чиқариш, замонавий транспорт-логистика инфратузилмасини ривожлантириш ва бошқа йўналишлар бўйича қатор янги дастур ва лойиҳаларни тайёрлаш ва амалга ошириш юзасидан келишувга эришилди.\nСуҳбат анъанавий самимий ва дўстона руҳда ўтди.


Месси 2018 йилда эришиши мумкин бўлган 5 тарихий натижа\nМесси 2018 йилда эришиши мумкин бўлган...\n02.01.2018 23:58 0 1009\nФото: «Mundo Deportivo»\nАргентина терма жамоаси ва «Барселона» ҳужумчиси Лионел Месси янги йилда бир қанча рекордларни янгилаши ва тарихий натижаларни қайд этиши мумкин.\nЕвропа чемпионлар лигасида 100 гол\nАргентиналик футболчи бу натижага анча яқин келиб қолган: ҳозирча унинг ҳисобида ЕЧЛда 97 гол бор. Еврокубокларда Месси 100 та гол уришга эришган (Суперкубокларда 3та голи бор).\nПичичи ва «Олтин бутса»\nМесси Ла Лига ва Европанинг энг яхши тўпурари бўлиш учун яхши имкониятни сақлаб турипти (17 ўйинда 15 гол). Агар яна тўпурарликка эришса, бу унинг бешинчи "Олтин бутса"си бўлади. Яққол рекорд натижа бу.\nНиҳоят «Челси» дарвозасига гол уриши мумкин\nЛео шу вақтга қадар Лондон клуби билан кечган 8 ўйинда гол ура олмаган. Феврал ва март ойида «Барселона» ЕЧЛ плей-оффида «Челси»га қарши баҳс олиб боради. Бу ўйинларда Лео «қарғиш»дан қутилиши мумкин.\nГривзнинг афсонавий рекордини янгилаш\n«Барселона» ҳужумчиси Испания чемпионатида 364та гол урди. Мессига Европанинг топ-5 чемпионатлари тўпурари Гривз (366)га етиб олишига атига 2 гол қолди.\nЛа Лиганинг барча жамоасига гол уриш ва Раулни ортда қолдириш\nЛеога битта «Жирона» дарвозасига гол киритиш қолди, холос. Шунда у ушбу мавсмда Ла Лигада қатнашаётган барча жамоаларга гол урган бўлади. Агар у чемпионатнинг 25-турида буни уддалай олса, Месси фаолияти давомида гол урган Ла Лига иштирокчи жамоалари сони 36тага етади. «Реал» афсонаси Раул ўз вақтида 35 жамоани «хафа» қилган.\nБарселона рекорд Месси\nСпорт 25/02, 03:08\nСпорт 21/02, 03:27\nМесси «Челси»га қарши ўйинлардаги «қора анъана»сини йўққа чиқарди (видео)


Париждаги Муҳаммад Пайғамбарни ҳажв қилган таҳририятга ўт қўйилди - BBC O'zbek\nImage caption Ҳафталик ўзининг ислом динига қарши ҳажвлари билан кўп бор мусулмонларнинг ғазабини қўзғаган эди\nФранциянинг ҳажвий Charlie Hebdo ҳафталиги биноси деразадан улоқтирилган ёндирувчи мослама туфайли куйиб-кул бўлган.\nБу ҳодиса нашрнинг янги сони муҳаррири Муҳаммад Пайғамбар деб эълон этгани ортидан юз берган.\nЖурнал муқовасида "Агар кулгили бўлмаса, сенга юз дарра" деган ёзув бўлган.\nЖурнал мақоласида айтилишича, таҳририят Тунисдаги сайловда исломий партияс ғалабасини шу тариқа таъкидламоқчи бўлган.\nЁнғиндан кўп ўтмай журнал муҳаррири "барча ускуналар вайрон этилгани сабабли нашр тўхтатилган"ини эълон қилган.\nЁнғин гувоҳларидан бири Патрик Пелонинг "Франс Пресс" ахборот агентлиги мухбирига айтишича, эрта тонгда кимнингдир ёқилғи солинган шишани журнал таҳририяти деразасидан отиши туфайли бино ичидаги компютерлар ёна бошлаган.\nЖабрланганлар ҳақида маълумотлар йўқ.\nҲафталикнинг интернет сайти хакерлар ҳужумига учраган, француз ва турк тилларида ёзилган ҳақоратларга тўлиб кетган.\nЧоршанба куни чиқиши мўлжалланган журнал сонини таҳририят "шариат" сўзига уйқаш қилиб Charia Hebdo деб ўзгартирган.\nМуҳаррири Муҳаммад Пайғамбар деб эълон қилинган нашрда таҳририятнинг шарҳлари ва пайғамбарнинг бошқа ҳажвий суратлари эълон қилинган.\nТаҳририятнинг мурожаатида айтилишича, журналнинг янги сонига Тунисдаги "Нахда" партиясининг ишончли ғалабаси, шунингдек, Ливияда ҳам шариат қонунлари жорий этилиши мумкинлиги ҳақидаги хабарлар туртки берган.\n"Биз иғво билан шуғулланмаймиз. Биз шунчаки одатий вазифамизни бажаряпмиз. Ягона фарқ бу ҳафтада Пайғамбар Муҳаммаднинг ҳажвий сурати муқовада чиққанлиги ҳар доим ҳам содир этилавермайдиган ҳодиса,"- деган нашр муҳаррири Шарб.\n2007 йил Charlie Hebdo ҳафталиги Даниянинг Jyllands-Posten журналидан Муҳаммад Пайғамбарга қилинган 12 ҳажвий суратни кўчириб босганлиги мусулмонлар ўртасида катта норозиликларга сабаб бўлган эди.\nПариждаги икки ислом ташкилоти журнални ирқчиликда айблаб маҳкамага берган, лекин маҳкама уларнинг талабини қондирмаган эди.\nБи-би-сининг Париждаги мухбирига кўра Charlie Hebdo ҳафталиги илгари ҳам кўп марта ҳамма эътиқодлар устидан ҳажвлар эълон қилган.


Қорачиқ > Дунё хабарлари > Муваффақиятли вакцина синови\nМуваффақиятли вакцина синови\nТуркия Хитойдан келадиган вакцина учун бир неча тест ўтказди. Инсон хавфсизлиги биринчи ўринга қўйилган синовларда вакцинанинг ишончлилиги 97,3%ни кўрсатди.\nХитойнинг “Sinovac” ширкатининг коронавирус вакцинасини таъсирлари бўича синовлар давом этмоқда. Туркия “Faz1” ва “Faz-2” синволарида ижобий натижа олди. Бундан ташқари оммавий эмлашдан олдин хавфли оқибатларнинг олдини олиш мақсадида Туркия ўз кўнгиллиларидан олинган маълумотларни ҳам тўплади. Бунинг учун иккинчи доза эмланганидан камида 14 кунлик вақт ўтган синовчилар база қилиб олинди. Вакцинанинг таъсири 91,25% эканлиги аниқланди. Ишончлилик оралиғи 71,25 билан 97,30% ўртасида эканлиги аҳамиятли. Яъни ҳали иккинчи доза эмланмаган ёки орадан 14 кун ўтмаган синовчиларнинг инобатга олинмаган воқеалар яқин кунларда ҳисобланганда бу кўрсаткичнинг янада ошиши кутилмоқда. Энг паст кўсаткич бўлган 71,25% ҳам Бутунжаҳон соғлиқни сақлаш ташкилоти белгилаган 21,25%дан анча юқори.\nАйни вақтдаги маълумотларга кўра вакцина таъсир этиш кўрсаткичи ортиши кутилмоқда. Бундан ташқари иккинчи доза билан эмланган 3 нафар тиббиёт ходимида ПЦР тест ижобий чиққанига қарамай улар хасталанмади. Яъни касалликка доир симптомлар кўринмади. Шу тариқа вакцинанинг хасталикни енгиб, антитаначалар вирусни блоклаши аниқланди. Мутахассислар бу кишлардан вирус юқмаслиги ёки жуда ҳам кам бўлишини билдиришди.


ДАЛИЛ ВА РАҚАМЛАР | Сурхон тонги\nБош саҳифа / Иқтисодиёт / ДАЛИЛ ВА РАҚАМЛАР\nСентябр 25, 2018 Иқтисодиёт Изоҳ қолдириш 207 Кўрилди\nМамлакатимиз ташқи савдо айланмаси 20 миллиард АҚШ долларидан ошди, деб хабар беради “Халқ сўзи” газетаси. 2018 йилнинг январь — август ойлари якунларига кўра, Ўзбекистоннинг ташқи савдо айланмаси 20,6 миллиард АҚШ долларини ташкил этиб, ўтган йилнинг шу даврига нисбатан 18,5 фоиз ўсишга эришилди.\nДавлат статистика қўмитасидан маълум қилишларича, жумладан, экспорт ҳажми 8,6 миллиард долларга, импорт миқдори 12 миллиард долларга етди.\nТаҳлилларга қараганда, шу йилнинг саккиз ойида Ҳамдўстлик давлатларининг улуши ўтган йилнинг шу даврига нисбатан 5,6 фоиз ошиб, 38,8 фоизни ташкил этди. Бу юртимизда таш қи савдони қўллаб-қувватлаш, айниқса, МДҲ мамлакатлари билан ушбу йўналишдаги алоқаларни мустаҳкамлаш бўйича олиб борилаётган амалий чоралар натижасидир.\nОлдинги Бўлғуси нон тараддуди\nКейинги Она касбини эъзозлаган ҳунарманд\nТоғлар бағридаги сўлим Бойсун воҳамизнинг маданий, ижтимоий-иқтисодий ҳаётида муҳим аҳамиятга эга ҳудуд саналади. Айниқса, кейинги …


Футбол қироли - Пеленинг фаолияти\n26 декабрь, 2016, 21:33\nМозий юлдузлари рукни орқали бу сафар Футбол қироли Пеленинг футболчилик фаолиятига қисқача назар солиб ўтамиз.\nТўлиқ исми шарифи Эдсон Арантес ду Насименту Пеле. У 1940 йилнинг 23 октябрь санасида таваллуд топган. У Бразилиянинг камбағал оиласида ўсиб улғайди. Пелени ёшлигида Дико деб чақиришар эди. Унинг отаси Жоао Рамос ҳам профессионал футболчи бўлиб, Дондино лақаби билан машҳур бўлган. Аммо оғир жароҳат унинг футболчилик фаолиятига якун яслаишига сабабчи бўлади.\nПеле лақабини у ўзининг болалик йиллари ўтган Бауру шаҳрида Бразилия Мустақиллиги нишонланадиган “7 сентябрь куни” шарафига қўйилган. 16 ёшли Пеле мамлакатнинг энг кучли футбол жамоаларидан бири ҳисобланадиган “Сантос” жамоасига қабул қилинади.\n1957 йилда 17 ёшли йигитча “Сантос” сафида дебют мавсумини ўтказди. Ҳаммаси кутилганидан ҳам аъло даражада эди. Пеле мавсум давомида 38 учрашувда майдонга тушиб ўз ҳисобига 41 та гол ёздириб қўйди. Дебют мавсумдаёқ бундай натижа шунчаки фантастика эди!\nИккинчи мавсум янада омадли келди. 18 ёшга тўлган Пеле мавсум мобайнида 46 учрашувда 66 та гол урди. Бутун Бразилия янги қиролнинг ўйинларидан баҳраманд бўлаётган эди. Пеле эса майдонда ўзини “сувдаги балиқ”дек ҳис қиларди. Уни тўхтатиб қолишнинг фақатгина битта йўли бор эди… қўполлик… Бундан бошқа чорани излаган ҳимоячилар ўз дарвозаларига кириб бораётган голларни шунчаки томоша қилишарди.\nУ 19 ёшида бир мавсумда 126 та, 21 ёшида эса 110 та гол уриб, бутун дунёни ҳайрат кўчаси сари етакларди.\nПеле 25 ёшигача бир мавсум давомида 30 тадан 60 тага голлар уриб келди. 1966 йили эса оғир жароҳат унинг бу супер анъанасига барҳам берди. Пеле ўша мавсум чемпионатда атиги 13 та гол урди. Бироқ бунинг учун у 14 та учрашувдагина майдонга тушган эди.\nФутбол қироли “Сантос” билан халқаро мусобақалрда ҳам зафар қучди. 1962 йили “Бенфика”, 1963 йилда эса “Милан” мағлуб этилиб Қитъалараро кубоги Пеле жамоадошларига насиб этди.\n1969-йилда 29 ёшида “Маракана” стадионида “Васко да Гама” дарвозасига ўзининг фаолиятидаги 1000-голини киритди. Бунинг учун қиролга 909 та учрашув кифоя қилди. Бундай фантастик натижани ҳалигача ҳеч бир футболчи такрорлай олгани йўқ.\nПеле “Сантос”да 1974 йилга қадар тўп суриб, 6 марта Бразилия чемпиони, бир бора кубоги соҳиби, 10 марта Паулиста лигасида, 3 бора Сан-Пауло турнирида, 2 марта Либертадорес кубогида, 2 бора Қитъалараро кубогида ғолибликни қўлга киритди.\n1958 йилда Паулиста лигасида 58 та гол уриб, такрорланмас рекорд ўрнатди. Клуб учун 1120 та учрашув ўтказиб, 1087 та гол киритди!\n34 ёшли Пеле ўз ватанидан кетиб АҚШга йўл олди ва бу ерда маҳаллий “Ню-Йорк Космос” жамоаси сафига бориб қўшилди. У Ню-Йоркликлар таркибида олдингидек сермаҳсуллик намойиш эта олмади. Шунга қарамай ҳужумчи 3 мавсум ичида 107 ўйинда 64 та голга муаллифлик қилди. Пеле Америкада футболни ривожланишига ўз ҳиссасини қўша олди. 1976 йилда “Пепси кола” компанияси АҚШ чемпионатининг мавсум якунларига кўра энг айхши деб топилган футболчисига 10 минг долларлик мул мукофотини жорий этгани ҳам бежиз эмас албатта.\nПеле Бразилия терма жамоаси сафидаги дебютини 17 ёшида амалга оширди. 1957 йилнинг 7 июльида Аргентина (2: 1)га қарши ўйинда майдонга тушган вундеркинд ўз ҳисобига гол ёзиб қўйишни ҳам уддалади.\n1958 йилги жаҳон чемпионатида Пелени бутун дунё тан олди. 18 ёшли йигитча мусобақа давомида 5 та гол киритиб, ўз терма жамоасини илк бора жаҳон чемпиони бўлишида катта ҳисса қўшди.\nПеле 1962 йилги мундиалда терма жамоаси билан иккинчи бора, 1970 йили эса учинчи марта ЖАҲОН ЧЕМПИОНИга айланди. Ҳалигача бирорта футболчи бундай натижани қайд этмаган!\nҚИРОЛ терма жамоадаги фаолиятига эрта якун ясади. 1971 йили 31 ёшли Пеле Бразилия термаси билан хайрлашди. Бу пайтга келиб у ўз юрти термаси учун 92 ўйинда 77 та гол киритиб рекорд ўрнатиб қўйган эди. Бу рекорд ҳам ҳалигача янгиланмасдан келмоқда.\nПеле футбол майдонида тўп тепишдан ташқари яхшигина ёзувчи ҳам ҳисобланади. 1965 йилда у томонидан ёзилган “Мен Пеле” автобиографик китоби нашрдан чиқарилди. Мазкур китобни ўқишни хоҳловчилар шу қадар кўп эдики ўн минглаб саводсиз бразилияликлар ўқиш ва ёзишни ўрганишни бошладилар. Бундан таъсирланган малакат маъданият ва таълим вазирлиги китобнинг машҳур муаллифини эсдалик олтин медали билан тақдирлади.\n1970 йилларнинг ўрталарида чиқарилган “Пеле – футбол устаси ва унинг усули” номли ҳужжатли филм 9 та халқаро совринларга сазовор бўлди. У шунингдек “Клон” сериалида ҳам рол ижро этиб, актёрлик қобилайтини намоён қилди.\n1. Пеле фаолияти давомида 1363 ўйинда 1281 та гол киритган.\n2. У 90 марта “хет-трик”, 30 бора “покер”, 4 марта “пента-трик”ка эришган.\n3. 1964 йилда эса “Ботафого” жамоаси дарвозасига 8 та гол киритган.\n4. 1959 йили фаолиятидаги энг сермаҳсул мавсумни ўтказган. Ўша йили у 126 та гол урган.\n5. 1961 ва 1967 йилларда терма жамоа сафида тўп сурмаган.\n6. World Soccer нашри томонидан ХХ асрнинг энг яхши футболчиси деб эътироф этилган.\n7. ФИФА версияси бўйича юз йилликнинг энг яхши футболчиси бўлган.\n8. МОҚ томонидан ХХ асрнинг энг яхши спортчиси деб эътироф этилган.\n9. 1973 йилда жанубий Америка қитъасининг энг яхши футболчиси деб топилган.\n10. 14 мавсумда 50 та ва ундан ортиқ гол урган.


АҚШ Ўзбекистонга ҳарбий ёрдам кўрсатишни режаламоқда\nАҚШ Давлат котиби Ҳиллари Клинтон 2011 йил октябрида Тошкентда Ўзбекистон Президенти Ислом Каримов билан учрашган эди.\nАҚШ расмийларига кўра, Ўзбекистон Афғонистондаги кучларга таъминот етказишда муҳим давлат бўлгани учун шундай қарор қабул қилинган.\nЎзбекистонда инсон ҳуқуқлари аянчли аҳволда бўлгани учун Вашингтон 2003 йилда Тошкентга ҳарбий ёрдам кўрсатишни таъқиқлаган эди.\n1 феврал куни Вашингтонда ўтказилган матбуот анжуманида АҚШ Давлат департаменти матбуот котиби Виктория Нуланд Ўзбекистонга ҳарбий ёрдам кўрсатишга жорий қилинган таъқиқ 2012 йил 16 январ куни бекор қилинганини айтди.\nНуланд Ўзбекистон ҳукуматига қуроллар эмас, балки тунда кўрадиган ускуналар, GPS аппаратлари ва бошқа анжомлар етказиб бериш таъминот йўлининг хавфсизлигини таъминлашда ёрдам беради, деди.\n- Бу Ўзбекистон ҳукуматининг халқаро терроризмга қарши туриш имкониятини оширади. Тунда кўриш мосламалари, танани ҳимоя қилувчи анжомлар, GPS тизимлари аслида мудофаа мақсадларида қўлланилади. Бундай ёрдам Афғонистонга кириш ва чиқиш йўлини қўриқлаш имкониятини ҳам оширади, - деди АҚШ Давлат департаменти мулозими.\nВиктория Нуланд Ўзбекистон раҳбарлари билан сўзлашувлар чоғида Қўшма Штатлар расмийлари доим инсон ҳуқуқлари аҳволини яхшилаш, ислоҳотлар ўтказиш ва томонларни қизиқтирган бошқа масалаларини иккиланмай муҳокама қилиб келганларини қўшимча қилди.\n- Жиддий сўзлашувлар олиб боришдан ҳеч ким ўзини олиб қочаётгани йўқ. Ўзбекистон билан муносабатларда ҳимоя қилишимиз керак бўлган бизнинг бошқа манфаатларимиз ҳам бор, - деди АҚШ Давлат департаменти матбуот котиби.\nАҚШ Ўзбекистонга ҳарбий ёрдам кўрсатишга жорий қилинган таъқиқ 2013 йилнинг сентябр ойигача вақтинча тўхтатилган.\nАҚШ ҳарбийлари Афғонистонни 2014 йилда тарк этиши режаланган.


Сиëсий қочқин ватанига қайтиб жаримага тортилди\n25 январ 2021, Тошкент вақти: 03:51\nҲасан Чориевга кўра¸ Сирғали туман суди ҳукми 15 сентябр куни ўқиб эшиттирилган.\nАҚШдан сиёсий бошпана олган қашқадарёлик Бурҳон Чориев суд ҳукми билан 14 минг долларга тенг жаримага тортилди.\n15 сентябр куни Тошкент шаҳар Сирғали туман суди ҳукмига кўра, 35 яшар Бурҳон Чориев Ўзбекистон Жиноят кодексининг 223-моддаси (Қонунга хилоф равишда чет элга чиқиш ёки Ўзбекистон Республикасига кириш) бўйича айбдор деб топилиб, энг кам ойлик иш ҳақининг 600 барабари - 34 320 000 сўм (14 000 АҚШ доллари) миқдорида жаримага тортилди.\nЎзининг АҚШ да ҳам сиёсий қочқин мақоми¸ ҳам Америкада доимий яшаш ҳаққини берувчи Green Cardга эга эканини айтган Бурҳон Чориевнинг ўзи жаримага тортилгани ҳақида Озодлик билан гаплашишни истамади. Бурҳон Чориев АҚШда яшаëтган Бирдамлик ҳаракати етакчиси Баҳодир Чориевнинг укасидир.\nВоқеа тафсилотларини Чориевларнинг отаси, Эзгулик жамиятининг Қашқадарё бўлими фаоли Ҳасан Чориев очиқлади.\n- Булар уч ойдан бери олиб юрди ўғлимни суд қиламан деб. Суд қилишиб, сен чегарани ноқонуний бузиб кетгансан¸ деб 223-статянинг 2- части билан айблаяпти. Булар 2005 йил 3 майда Ўзбекистон парламентидан норози бўлиб, 60 фоиз акциямизни қайтариб бермагани учун норози бўлиб чиқиб кетди. Бир йил Қозоғистонда турди булар. Шу билан уларни олиб кетди Америкага.\nОзодлик: Бурҳон АҚШда қочқинлик мақомини олганми?\n- Олган, ҳа. Қочоқ деб олганда энди. Битта боласи шу ëқда туғилган. Шу боласига гувоҳнома оламан, яна ўзимнинг паспортимга ОВИР қўйдираман деб келса, чегарани бузиб кетгансан¸ деб бермаяпти.\nОзодлик: Ҳасан ака, демак ўртадан олти йил ўтгандан кейин қайтиб келаяптими Бурҳон?\n- Ҳа, қайтиб келаяпти. Ўзининг паспортига ОВИР қўйиш учун келаяпти ўз розилиги билан. Келганда уч кун қамаб қўйди буни. Кейин Америка элчихонаси аралашгани учун қўйиб юборишди. Энди ҳозир суд чегара қонунини бузган¸ деб жарима солаяптида.\nОзодлик: Қанча жарима солаяпти?\n- 30 миллиондан зиёд. Доллар эмас¸ сўмга чақаяпти булар. Суд энг кам иш ҳақини 600 баробар кўпайтирган.\nОзодлик: Суд тугадими, жарима солиндими?\n- Ҳа солинган. Қарор ўқилган.\nОзодлик: Қачон ўқиди қарорни?\n- Кеча ўқиган. Энди шуни апелляция ëзамиз¸ деяпти. Энди буни яна уч ой чўзади, бошқа қилади, нима бўлади билмайман. 30 миллион пулни қаердан топади булар? Билмасам энди буни, дейди Ҳасан Чориев.\nБурҳон Чориевнинг акаси "Бирдамлик" ҳаракатининг раҳбари Баҳодир Чориев ҳам Ўзбекистонга келганида "уй қамоғида сақлангани" ҳақида хабар қилинган эди.\nҲасан Чориевга кўра, 2005 йилнинг майида барча фарзандлари Ўзбекистон Миллий хавфсизлик хизмати рухсати билан мамлакатдан чиқиб кетган ва АҚШдан сиёсий бошпана олган.\n- Мол-мулкимизни талаб қилиб чиққанимизда СНБлар ҳам айтган “мана чиқиб кетинглар” деб. Мен ўша вақтда битта хато қилганманки, ўша пайтда чегарада ОВИР қўйиб бер демаганманда буларнинг паспортига. ОВИРсиз чиқиб кетган.\nОзодлик: Ўша пайтда СНБнинг ўзи “чиқиб кетинглар” деб айтганмиди?\n- Мен “Мулкимни қайтариб беринглар” дедим. “Қайтариб бера олмаймиз. Мана чиқиб кет Қозоғистон орқали. Биз индамаймиз” деган. Ҳақиқатан чиқиб кетди улар. Индамади лекин.\nОзодлик: Ҳасан ака, нечта болангиз чиқиб кетган?\n- Америкага еттита ўғлим, олтита келиним, 30га яқин набирам кетган эди.\nОзодлик: Буларнинг ҳаммаси қочқин деган мақомни олганми у ердан?\n- Ҳа, қочоқ олган. Шунинг учун булар ҳозирга келиб “яна шу оила қўзғалсин, шулар яна кўтарилсин” дегна маънодами билмайман, нима бўлса ҳам биздан қасд олаяптида булар энди, дейди Ҳасан Чориев.\nБМТ нинг 1951 йилнинг 28 июл куни қабул қилинган Қочқинлик ҳақидаги конвенциясига мувофиқ¸ у ëки бу давлатда сиëсий қочқин мақомини қўлга киритган шахс ўзи қочган мамлакатига ихтиëрий равишда қайтса¸ бу мақомдан мосуво қилиниши ҳақида огоҳлантирилади. БМТ конвенциясига асосан қочқинга бериладиган ҳужжатда¸ қайтган тақдирда ўз ҳаëтига таҳдид бор¸ деган асосда қочқиннинг ўз ватанига саëҳат қилиши чекланади.


10:53 / 19.02.2017\nЭквадор фуқаролари 19 февралда мамлакатда ўтадиган сайловларнинг 1-босқичида кейинги 4 йилга президент сайлашади. Шунингдек, мамлакат парламентига ҳам янги депутатлар сайланди.\nБу охирги 10 йил ичида мамлакатнинг амалдаги президенти Рафаэль Корреа иштирок этмаётган илк сайловлар бўлади. Бироқ у сайловолди кампаниясида фаол иштирок этиб, "ПАИС альянси" блокидан номзод, собиқ вице-президент Ленин Моренони қўллаб-қувватлади.\nМамлакат президенти лавозимига 1998 йилдан бери ногиронлар аравачасида ҳаракатланадиган Моренодан ташқари яна 7 номзод кураш олиб боради. Бироқ кузатувчиларнинг фикрича, улардан икки нафари президент бўлишга ҳақиқатда реал имкониятларга эга. Булар собиқ банкир Гильермо Лассо ва социал-христиан партияси вакили Синтия Витери.\nСайловларда 50 фоиздан кўпроқ овоз тўплаган номзод автоматик равишда президент бўлади. Агар номзод 1-босқичда 40 фоиздан кўпроқ овоз билан ўз ортидан келаётган энг яқин рақибидан 10 фоиз кўпроқ овоз тўпласа ҳам президент бўла олади. Қолган бошқа вазиятларда 2-босқич ўтказилади.\nОхирги маълумотларга кўра, мамлакатда 12,8 млн киши овоз бериш ҳуқуқига эга. Эквадорда сайловлар 18 ёшдан 65 ёшгача бўлган барча учун мажбурийдир. Сайловларда иштирок этмаганлик учун жарима кўзда тутилган ва унинг миқдори 37,5 долларни ташкил қилади.


Ижобий ҳал этилди – Сурхон тонги\nБош саҳифа / Сиёсат / Ижобий ҳал этилди\nСентябр 21, 2019\tСиёсат Изоҳ қолдириш 536 Кўрилди\nОй ва йил сайин юртимизда жадал ривожланиш, бунёдкорлик ишлари кўлами кенгайиб бормоқда. Шунга яраша аҳоли ва янги оилалар сони ҳам ортиб бормоқда.\nШундай экан, кишилик жамиятида муаммолар бўлиши табиий ҳолдир. Президентимиз ташаббусига кўра халқ билан ҳамнафаслик, аҳоли билан яқиндан мулоқот ўрнатиш бугун ҳар бир раҳбар, ҳар бир мутасадди зиммасидаги энг муҳим, энг устувор вазифадир. Вилоят ҳокими Тўра Боболов Ангор тумани, “Қадимий Ангор” маҳалласида ўтказган навбатдаги сайёр қабулга вилоят, туман ҳокимликлари мутасаддилари, секторлар, корхона, ташкилот ва муассасалар раҳбарлари, Халқ қабулхонаси вакиллари жалб этилди.\nҚабул давомида аҳоли томонидан йўлларни таъмирлаш, тоза ичимлик суви, коммунал соҳа, уй-жой билан таъминлаш, мактабгача таълим муассасалари ташкил этиш, тадбиркорликни ривожлантириш, ижтимоий ҳимоя ва бошқа масалалар билан боғлиқ 180 га яқин мурожаат тушди. Улардан 60 таси жойида ҳал этилди.\nШуниси қувончлики, эндиликда шахсий муаммолардан кўра, ижтимоий ҳамда тадбиркорлик билан боғлиқ мурожаатлар ортиб бормоқда. Бу эса одамларимизнинг руҳияти ҳамда дунёқараши, ҳаётга, ўз меҳнатининг натижасига муносабати ўзгариб бораётганидан далолат беради.\nСайёр қабулда вилоят ҳокими ҳар бир мурожаатни диққат билан тинглади. Қўшимча ўрганиш ва муддат талаб этадиган муаммоларни қисқа фурсатда ҳал этиш чоралари кўрилди. Тегишли давлат идоралари раҳбарларига кўрсатма ва топшириқлар берилди.\nОлдинги Фидойилар, қандайсиз\nКейинги Сариосиё – ислоҳотлар оғушида


Шоядки тақводор бўлсаларингиз (Ўн учинчи қисм)\nМуаллиф:\t22.07.2013 01:51\nЎн учинчи қисм\n«Иймон келтирган ва тақво қилганлар учун, албатта, охиратдаги ажр яхшироқ бўлур». (Юсуф сураси, 57-оят)\n«Улар: «Э-э, ҳали сен Юсуфмисан?!» – дедилар. У: «Мен Юсуфман, мана бу − иним. Аллоҳ бизга марҳамат кўрсатди. Ҳақиқатан, ким тақво ва сабр қилса, Аллоҳ, албатта, гўзал иш қилувчиларнинг ажрини зое қилмагай», деди». (Юсуф сураси, 90-оят)\n«Улар: «Э-э, ҳали сен Юсуфмисан?!» – дедилар.»\n«Ҳақиқатан, ким тақво ва сабр қилса, Аллоҳ, албатта, гўзал иш қилувчиларнинг ажрини зое қилмагай».\n«Биз сендан илгари ҳам фақат шаҳар аҳлидан эр кишиларга ваҳий юбориб, Пайғамбар этганмиз. Ер юзида юриб, ўзларидан олдингиларнинг оқибати нима бўлганига назар солмайдиларми? Албатта, охират диёри тақво қиладиганлар учун яхшироқдир. Ақл юритмайдиларми?!» (Юсуф сураси, 109-оят)\n«Тақводорларга ваъда қилинган жаннатнинг мисоли (будир): остидан анҳорлар оқади, мевалари ва соялари доимийдир. Бу, тақво қилганларнинг оқибатидир. Кофирларнинг оқибати эса дўзахдир». (Раъд сураси, 35-оят)\nЖаннатнинг васфида бошқа кўпгина оятлар ҳам келган. Улар билан ўз ўрнида танишдик ва яна танишамиз. Ушбу ояти карима ҳам жаннатни қисқача таърифлаб ўтмоқда.\n«Тақводорларга ваъда қилинган жаннатнинг мисоли (будир)...»\nДемак, жаннат фақат тақводорларга ваъда қилинган экан. Бошқаларга эмас. Ўша жаннатнинг васфи бундоқдир:\n«остидан анҳорлар оқади, мевалари ва соялари доимийдир».\nЯъни тақводорларга Аллоҳ таоло томонидан ваъда қилинган жаннатнинг дарахтлари остидан анҳорлар оқиб туради. Бу − энг олий навли боғу бўстоннинг васфидир. Бу дунёда ҳам дарахти остидан анҳорлар оқиб турган боғ, анҳори йўқ боғдан неча чандон устун туриши ҳаммага маълум. Жаннатникининг васфига тил ожизлигини ҳам ҳамма билади.\nТақводорларга ваъда қилинган жаннатнинг яна бир сифати мевалари доимийлигидир. Бу дунёнинг боғлари ҳар қанча яхши бўлган чоғида ҳам меваси доимий эмаслиги маълум. Ҳар йили бир неча ҳафталик мавсумида меваси бўлиб, бир узиб олингандан кейин тамом бўлади. Янаги йилнинг мавсумини кутишга тўғри келади. Жаннатнинг мевалари эса доимий бўлиши ушбу ояти каримада таъкидланмоқда. Жаннатнинг мевалари мавсумий эмас, доимийдир. Жаннатийлар қачон хоҳласалар, ҳузурларида тайёр бўлиб туради.\nШунингдек, жаннатнинг соялари ҳам доимийдир. Куннинг маълум соатида соя бўлиб, кейин сояси йўқолмайди. Ёки дарахтлари сербарг бўлганда сояли бўлиб, маълум вақтдан кейин барглари тўкилиб, соясиз бўлиб қолмайди.\nМеҳрибон Зот, охират диёри тақводорлар учун яхшироқ экан, охират ажри яхшироқ экан, бизни тақво ва сабр қиладиган бандаларингдан қил ва бизларни тақводорларга ваъда қилинган, остидан анҳор оқадиган, ҳамда мевалари ва соялари доимий бўлган жаннатларингдан баҳраманд айла.\nЯнгиланди ( 02.07.2017 19:06 )


Иссиқхоналар учун қандай солиқ имтиёзлари мавжуд? – Қорақалпоғистон Республикаси давлат солиқ бошқармаси\nҚорақалпоғистон Республикаси давлат солиқ бошқармаси\nИзлаш Search Close\nИссиқхоналар учун қандай солиқ имтиёзлари мавжуд?\n30.06.2021 16:07:08 90 Баспаға шығарыў\n“Давлат-хусусий шериклик асосида ҳудудларда замонавий иссиқхона хўжаликларини ташкил қилиш чора-тадбирлари тўғрисида”ги ПҚ-5138 (https://lex.uz/docs/5446729)-сонли қарор қабул қилинди.\nҚарорга кўра, тақдим этилган солиқ имтиёзлари ва енгилликлари👉\nиссиқхоналар ва уй-иссиқхона мажмуаларида маҳсулот етиштириш билан шуғулланаётган фуқаролар ўзини ўзи банд қилган шахс сифатида фаолият юритишлари мумкин;\nиссиқхоналар ва уй-иссиқхона мажмуалари учун ер солиғи ставкалари ҳамда уй-иссиқхона мажмуалари таркибидаги турар жойлар учун мол-мулк солиғи ставкалари улар фойдаланишга топширилган санадан бошлаб уч йил давомида 50 фоиз миқдорида тўланади.\nуй-иссиқхона мажмуалари қуриш учун хориждан олиб келинадиган, Ўзбекистон Республикасида ишлаб чиқарилмайдиган йиғиладиган алоҳида қисмлардан иборат тайёр ҳолдаги замонавий иссиқхоналар 2021 йил 31 декабрга қадар;\nишлаб чиқариш учун хориждан олиб келинадиган материаллар, хомашёлар ва бутловчи қисмлар 2023 йил 31 декабрга қадар божхона божидан озод этилди.\nКорхона балансидаги баланс қиймати 255 млн. сўм бўлган квартира 100 млн. сўмга сотилса, ҚҚС қайси суммадан тўланади?\nИшлаб чиқариш корхонасига Дамас автомашинаси сотиб олинган. Ушбу автомобилдан маҳсулотлар ишлаб чиқариш билан боғлик бўлган мақсадларда фойдаланилади (ходимларнинг ишга келиб-кетиши, маҳсулотларни омборга ташиш). Бу ҳолатда сотувчига тўланган ҚҚСни ҳисобга олиш мумкинми ?


Ўзбек олимлари яратган коронавирусни 5-6 соатда аниқловчи тест тизими оммавий ишлаб чиқарилмоқда - Халқ сўзи\n21:51 27 Июль 2020 Жамият\nИнновацион ривожланиш вазирлиги ҳузуридаги Илғор технологиялар марказида 100 минг дона тест тизимини ўз ичига олган навбатдаги партия тайёрланди. Улардан 40 минг донаси Жиззах, Андижон ва Тошкент шаҳри санитария-эпидемиологик осойишталик агентлик лабораторияларига ҳамда Республика санитария-эпидемиологик осойишталик агентлигига топширилди. Қолган 60 мингтаси ҳам бошқа вилоятларга чиқарилади.\nCOVID-19 касаллигини келтириб чиқарувчи SARS-CoV-2 коронавируси 227 мамлакатга тарқалган бўлиб, коронавирусни аниқловчи тест системаларига кун сайин талаб ортиб бормоқда. Коронавирусни ўз вақтида аниқлаш даволаш муолажаларини эрта йўлга қўйиш, касаллик олиб келадиган асоратларни бартараф этиш, касалликнинг тарқалишини олдини олиш имкониятини яратади. Ҳозирги кунда SARS-CoV-2 коронавирусни аниқловчи экспресс, ИФА, ПЗР тестлари мавжуд бўлиб, ПЗР (полимер занжир реакцияси) тести аналогларига нисбатан юқори сезгирликка эга. Шу кунгача республикамизга ПЗР тести импорт қилиниб келинмоқда ва борган сари унга бўлган талаб ортиб бормоқда.\nҲозирги кунга келиб республикамизда кунига 20 000 тест ўтказилишга талаб мавжуд. Илғор технологиялар маркази олимлари томонидан яратилган тест системаси Марказнинг стартапларидан бири бўлган “Biotest- LAB” МЧЖ томонидан оммавий ишлаб чиқаришга қўйилди. Стартап ҳар ҳафта 100 мингтагача тест-системаси ишлаб чиқариш қувватига эга.\n«Biotest- SARS-CoV-2» реагентлар тўплами ўткир респиратор синдром COVID-19 ни қўзғатувчи SARS-CoV-2 коронавирусининг РНКсини «реал вақт» режимида ПЗР усулида бурун-ҳалқум шиллиқ пардасида аниқлаш учун ишлаб чиқилган. Ушбу тўплам янги коронавирус геномининг икки соҳасида - RdRP ва N генларида COVID-19 ўткир респираторли инфекцияни клиник ва диагностик текшириш учун мўлжалланган, тест натижалари қўшимча тасдиқлашни талаб қилмайди. Маҳаллий ПЗР тест системасига реакцияларнинг сифатини текширувчи кўрсаткичлар ҳам киритилган. Бу экспресс-тест эмас, балки тўлақонли тест бўлиб, натижалар 5-6 соатдан кейин аниқ бўлади ҳамда фақат махсус лабораторияларда қўллаш мумкин.\n«Biotest - SARS-CoV-2» реагентлар тўплами Ўзбекистон Республикаси Соғлиқни сақлаш вазирлигининг Фармацевтика тармоғини ривожлантириш агентлигида 2020 йил 7 майда рўйхатга олинган (рўйхатга олиш тўғрисидаги TB/IVI 00395/05/2CЮ-сонли гувоҳнома). Бугунги кунда мазкур Агентликда рўйхатга олинган ягона тест-системасидир.\nТаъкидлаш жоизки, Инновацион ривожланиш вазирлиги ҳузуридаги Илғор технологиялар марказининг бир гуруҳ олимлари томонидан март ойи бошида ҳукумат топшириғига кўра вируснинг бутун дунё бўйлаб тарқалаётгани, вируснинг Ўзбекистонга ҳам кириб келиш хавфи мавжудлигини инобатга олган ҳолда тест системасини ишлаб чиқиш устида иш бошлашди. Ўшанда олимлар икки ой давомида тест-система устида ишлаб, апрель охиригача 50 минг дона тест системасини топширишни режалаштирилган эди. Ҳақиқатан ҳам тадқиқотчиларимиз COVID-19 вируси геномининг икки участкасининг ПЗР усулидаги таҳлилга асосланган тест системасини ишлаб чиқишди. Мазкур тест системаси барча клиник синовлардан муваффақиятли ўтиб, ваъда қилинганидек, апрель охиригача барча синовлардан ўтган 50 минг дона тест системаси Республика Санитария-эпидемиологик осойишталик агентлигига топширилди.


АРХИВЛАР МОЗИЙДАН СЎЗЛАЙДИ\nЖараён 20.09.2019 79\nВилоят давлат архивида Ўзбекистон давлат архивлари тизими ташкил топганлигининг 100 йиллиги олдидан очиқ эшиклар куни ўтказилди.\nАрхив иши ҳудудий бошқармаси ҳамкорлигида ташкил этилган ушбу тадбирда вилоят ҳокимлиги, корхона ва ташкилотлар масъул ходимлари, вилоят ва туман давлат архивлари, идоралараро шахсий таркиб бўйича ҳужжатлар архивлари раҳбарлари, меҳнат фахрийлари, олимлар ҳамда оммавий ахборот воситалари ходимлари иштирок этди.\n- Архивларга сўнгги йилларда жиддий эътибор қаратилиб, соҳани ривожлантиришга қаратилган қонунлар, қарор ва бошқа меъёрий ҳужжатлар қабул қилинмоқда, - дейди вилоят архив иши ҳудудий бошқармаси бошлиғи Шуҳрат Турсунов. - Бу ўзгаришлар вилоятимизда ҳам ўз аксини топмоқда. Айни пайтда Қашқадарёдаги барча архив муассасалари ўз балансидаги биноларга эга бўлиб, уларда электрон ҳужжатлар алмашинуви тўлиқ йўлга қўйилган. Вилоят давлат архиви сақловидаги ҳужжатлар асосида воҳамизнинг таниқли ёзувчилари, тарихчи олимлари томонидан халқимиз моддий ва маънавий ҳаётининг турли жабҳалари ёритилган китоблар ва рисолалар чоп этилган. Бу борада тарихчи олим Поён Равшановнинг меҳнатини алоҳида таъкидлашни истайман. Олим қарийб 30 йилдан буён архив муассасалари билан ҳамкорликда иш олиб бориб, кўплаб тарихий-бадиий асарларини халқимизга тақдим этди.\nОчиқ эшиклар кунида, шунингдек, вилоят давлат архиви сақловидаги 1924-2017 йилларга оид ҳужжатлар ва суратлар кўргазмаси ташкил этилди.\n- Мен бу ерга келиб, гўё 100 йилни қайта босиб ўтгандай бўлдим, - дейди халқ депутатлари вилоят Кенгаши депутати, вилоят врачлар ассоциацияси раҳбари, тиббиёт фанлари номзоди Акрам Акбаров. - Бу ерда Ўзбекистоннинг биринчи генерали Жўрабек ва полковник Бобобекнинг ўша даврдаги сиймоларини кўрдим. 1920-йилларда раҳбарлик лавозимида ишлаган Саид Акбархон Мираков ҳақида тўлиқ маълумотга эга бўлдим. Шунингдек, кўпгина устозларим ва мен билан бир вақтда фаолият кўрсатган сафдошларимнинг суратларини кўрдим ва эсладим.\nТадбирда архив иши соҳасида алоҳида намуна кўрсатган архивчи ҳамда соҳа фахрийлари тақдирланди.\nОчиқ эшиклар кунида вилоят ҳокими Зафар Рўзиев иштирок этди.\nМуаллиф олган суратларда: тадбирдан лавҳалар.


тарихий саналар / Теглар бўйича қидирув / Fikr.uz\nХалқаро озиқ-овқат куни\nИлм-фан 16 октябр 2015, 15:12\nБирлашган Миллатлар Ташкилотининг Озиқ-овқатва қишлоқхўжалиги ташкилоти (ФАО) 1945 йил 16 октябрда вужудга келган бўлиб, шу йилдан эътиборан ҳарйили 16 октябрь куни Бутунжаҳонозиқ-овқаткуни сифатида кенг кўламда нишонланади.\nБутунжаҳонозиқ-овқаткуни вазифаси қуйидагиларданиборат:\n6 Oктябрь - Халқаро шифокорлар куни\nИлм-фан 6 октябр 2015, 11:56\nДунё миқёсида нишонланадиган саналар жуда кўп. Халқаро ташкилотлар томонидан эълон қилинган сана ва байрамлар муносабати билан ўша куни бу соҳа мутахассислари бир-бирларини қутлайдилар, янгилик ва ўзгаришлар билан тарихий кунни қарши оладилар. Ана шундай саналарнинг аксарияти тиббиёт ходимларига ҳам тегишлидир.\nИлм-фан 29 сентябр 2015, 10:11\nҲар йили 29 сентябрь куни отоларингоглар куни касби байрами кенг нишонланади Отоларингогия грекча сўздан олинган бўлиб, (қулоқ, бурун, томоқ) қулоқ, томоқ, бурун ва ёндош бўшлиқларини анатомик ва физиологик тузилиши, ҳамда уларнинг диагностикаси, даволаш ва профилактикасини ўрганучи тиббиётнинг энг муҳим қисми ҳисобланади. Ушбу йўналишда фаолият кўрсатаётган врачларни қисқартириб “Лор” деб (лоринготоринолог) аталади.\nХалқаро гунглар (қулоғи яхши эшитмайдиганлар) куни\nИлм-фан 28 сентябр 2015, 11:05\n1951 йилда Бутунжаҳон кар ва соқовлар федерацияси яралиши шарафига таъсис этилган. Статистикага кўра, дунё бўйича ҳар тўққизинчи одам эшитиш қобилиятининг бузилишида азият чекади.\nЭшитиш қобилияти пасайиши жароҳат, касаллик натижасида ёки туғма бўлиши мумкин.\nЎзбекистон Миллий боғи бунёд этилган кун\nИлм-фан 28 сентябр 2015, 10:37\nЎзбекистон Миллий боғи, Алишер Навоий номидаги Ўзбекистон миллий боғи (Олмазор кўчаси, 183 а-уй) – Тошкентнинг марказийқисмида жойлашган, Ўзбекистондаги энг катта маданият ва истироҳат боғи. Умумий майдони 45 гектар. Боғнинг бир қисми 1938 йилда ёшлар ташаббуси билан, асосан, ҳашар усулида қурилган ва ёшларга боғлиқ номлар билан аталиб келинган. 1991 йилда Алишер Навоий таваллудининг 550 йиллиги тантаналари муносабати билан Ўзбекистон Республикаси Президенти Ислом Каримов ташаббуси билан боғ обод қилинди ва ҳозирги ном билан атала бошланди. Кейинчалик кенгайтирилиб, бутунлай янги қиёфадаги боғ бунёд этилди.\n21 сентябр Ўрмончилар куни\nИлм-фан 21 сентябр 2015, 14:50\n16- 21 сентябр кунлари ўрмон ишчилари куни. Улар ўз мехнатлари билан ўрмон ишчилари куни. Улар ўз меҳнатлари билан ўрмон бойликларига ҳиссаларини қўшадилар.Қай вақтда ўрмонга кирсангиз, ўрмон ўзининг ҳушбўй муаттар доривор ўсимлик ҳидларию ва салқин ҳавоси билан кишини ва ундаги сокинлик ҳар қандай кўнгилларга ором бахш этишию сасна дарахтининг хушбўй ҳидлари янада кишига завқ улашади. Бу ўрмонларга шундай доно, жон куйдиргувчи хўжалик ишларида оқиллик билан иш юритувчи хўжайин керак бўлади.\nХалқаро гўзаллик куни\nИлм-фан 9 сентябр 2015, 17:12\nХХ аср косметология соҳасида инқилобий аср бўлди. СИДЕСКО (CIDESCO —Comit? International D'Esthtique Et De Cosmtologie) халқаро эстетика ва косметология қўмитаси ташаббуси билан Халқаро гўзаллик куни жорий этилиб, бу кун ҳар йили 9 сентябрь куни нишонланади. Ушбу қўмитанинг бош қўмитаси 1946 йил Брюсселда ташкил топган бўлиб, шу кундан эътиборан дунё бўйлаб минглаб шифокролар кўплаб давлатларда ташкил этилган 33 та бўлинмада шаклланган. 1995 йилдан дунёда энг чиройли, эстетик ва ёқимли барча нарса алоҳида олқишланган. Шу сабабли 9 сентябр куни кўплаб шаҳар ва мамлакатларда гўзаллик конкурслари ўтказиб келинади. Тарихда илк гўзаллик танлови 1888 йил сентябрда Бельгияда ўтказилган, биринчи “Дунё Гўзали” танлови эса 1951 йил апрель ойида Лондонда ўтказилган.\nКартошкадан илк маротаба чипс тайёрланган кун\nИлм-фан 24 август 2015, 10:07\n1853 йил 24 август куни Жорж Крам – Саратога-Спрингс (Нью-Йорк штати) шаҳридаги Moon's Lake Lodge отели ресторанининг қора танли бош-ошпази илк бор картошка чипсларини тайёрлаган. Ресторанга ташриф буюрган бир меҳмон унинг олдида тортилган картошка брусочкаларини жуда қалин дея арз қилган. Шунда Крам картошканиқоғоз қалинлигида кесиб, туз сепиб баланд оловда қовуриб олган. Ҳайёратга тушган мижоз янги таомдан кўнгли кўтарилган. Тез орада “саратогс тангачалари” (Saratoga Chips) оммабоп бўлган ва муассасанинг махсус таомига айланган.\nХалқаро шоколад куни\nИлм-фан 10 июл 2015, 09:49\nБу кун илк бор французлар томонидан 1995 йил ўйлаб топилган. Тарих манбааларидан маълумки, шоколад тайёрлаш ацтеклар томонидан ўйлаб топилган бўлиб, улар шоколадни «илоҳлар таоми» деб ҳисоблашган. Испан босқинчилари эса шоколадни илк бор Европага олиб кириб, унга “қора олтин” деб ном беришган ва ундан жисмоний куч-қувват ҳамда чидамлилик мақсадида фойдаланишган. Бир оз вақтдан сўнг Европада шоколад истеъмоли аслзодалар даврасида чекланган.


Мансур (Мангуст) Тўғизбоев бугун 37 ёшга тўлди\n12 апрель, 2018, 18:57 713\nММА жангчиси ва ММА бўйича мамлакатимизнинг энг зўр мураббийи Мансур (Мангуст) Тўғизбоев бугун 37 ёшга тўлди.\nМансур Тўғизбоев 1981 йили Самарқанд вилояти Оқдарё туманида Лоиш шаҳарчасида туғилган. Дастлаб, юнон-рум кураши билан шуғулланган бўлса, ҳозирда ММА мусобақаларида иштирок этмоқда. Шунингдек унинг шогирдлари ҳам юқори натижалар кўрсатмоқда.\nМансур ҳозиргача профессионал жангларда 13 марта рингга чиқиб, шулардан 12 тасида ғалаба қозонган ва бир марота мағлубият аламини тортган.\n"Бугун ММА бўйича мамлакатимизнинг энг яхши мураббийи Мансур аканинг туғилган кунлари билан табриклайман. Доимо, ҳаётингизда улкан зафарлар ёр бўлсин. Барча шогирдларингиз номидан туғилган кунингиз билан табриклайман", дейди - Жаҳонгир Ёрқулов.\nSports.uz интернет портали ҳодимлари маҳоратли спортчимизнинг таввалуд айёми билан табриклайди.


«Ҳар бир инсон ўзи яшаётган мамлакат тилини ҳурмат қилиши керак» – Ucell раҳбари - Zamin.uz\n23:50 / 16.08.2020\nАхборот технологиялари ва коммуникацияларини ривожлантириш вазирининг тил масалалари бўйича маслаҳатчиси Нурулла Абдуллаев «COSCOM» МЧЖ бош директори Владимир Кравченко билан суҳбат уюштирди. Маълум бўлишича, Ucell раҳбари – давлат тили мавқейини мустаҳкамлаш чоралари тарафдори, ўзи ҳам ўзбек тилида равон гапира олади, иш юритишни давлат тилида олиб боришга ҳаракат қилади.\nМен рус мактабида ўқиганман. 9-синфгача ўзбек тилини унчалик яхши билмасдим. Албатта, тенгдошларим, маҳалладаги ўртоқларим билан гаплаша олардим. Аммо болаликдан ўзбек тилини ҳозирги даражада билади, деб ўйламанг.\nЎзбек тилини яхшироқ ўрганишимга адабиётшунос олим, Тошкент Ислом университети қошидаги академик лицейнинг ўзбек тили ва адабиёти ўқитувчиси Омонулла Мадаев сабабчи бўлган. У менга худди ўзбек ўқувчиларга қарагандай қарарди. «Алпомиш» достонини худди бошқалар сингари ёддан айттирарди, ёнимни олиб, бошқалардан ажратмасди. Биз улар билан ҳатто Фарғона водийсига бориб, гуллаган ўрикларнинг соясида бахшилар мусобақаларини эшитганмиз.\n− Бир қанча вақт олдин мунозараларга сабаб бўлган ҳужжатларни тайёрлаш бўйича тартибни айтиб ўтишим мумкин.\nВазирлар Маҳкамасининг Ахборот тизимлари ва телекоммуникациялар масалалари Ахборот-таҳлил департаментида ишлаган пайтларим барча ҳужжатларни ростан ҳам ўзбек тилида топширардим.\nТашкилот тўлиқ давлат тасарруфига ўтганидан сўнг ҳужжатлар ўзбек ва рус тилларида юритила бошланди. Компанияда иш юритиш бўйича йўриқнома мавжуд бўлиб, унга кўра, барча ҳужжатлар давлат ва рус тилларида олиб борилади. Бу компания низомида ҳам ёзиб қўйилган. Бундай муносабатнинг натижасида ички интернет тармоғи ҳам икки тиллик бўлди.\n− Фаолиятингиз талаби туфайли ижтимоий тармоқлардан кенгроқ фойдалансангиз керак. Биласиз, тармоқларда турли масалалар кенг жамоатчилик томонидан ҳар хил қарашлар билан муҳокама қилинади. Бундай ҳолат давлат тилини янада кенгроқ жорий қилиш бўйича ҳам содир бўлди. Ижтимоий тармоқлардаги муҳокамалар тўғрисида фикрингизни билмоқчи эдик.[/b]\nТилга ҳурмат ҳақида гапирганимда, мен ўз тилида тўғри ёзишни унутиб қўйган айрим замонавий ўзбек ёшларини ҳам назарда тутяпман. Ижтимоий тармоқлардаги баъзи постлар ва айниқса изоҳлар шунақанги «замонавий» тилда ёзилганки, уларни тушуниш учун ҳақиқий ўзбек адабий тилига таржима қилишга тўғри келади.\nАммо кўриниб турибдики, жамиятда бу муаммони англаш мавжуд ва биз биргаликда уни ҳал қилиш йўлларини қидиряпмиз.\n– Ўзбек тилини биласиз, демак ўзбек адабиёти ҳам сизга бегона эмас. Ўзбек тилида мутолаа ҳам қилиб турасизми?\n− Ўзбек тилини ўрганаётганларга бу борада қандай тавсиялар берган бўлардингиз?[b]\n− Кўпроқ мулоқот қилиш, ўзбек тилида телекўрсатувлар, кино томоша қилиш, китоб ўқиш зарур. Бу сўз бойлигини орттиришга ёрдам беради.\nМасалан, Абдулла Қодирийнинг «Ўткан кунлар» романини. У кўплаб тилларга таржима қилинган, жумладан, рус ва инглиз тилларига ҳам. Бу тил билишингизда катта қадам бўлади.\nЎзбек тилида ёзадиган блогерларнинг телеграм каналларини ўқиб бориш ҳам фойдадан холи эмас. Улар тезкор, қизиқарли ва қўрқмасдан ёзишади. Аммо «интернетдаги ўзбек тили»да ёзадиганларини эмас, ҳақиқий адабий тилдагиларни ўқиш мақсадга мувофиқ.\nЎзбек тилида мутолаа қилиш одатга айланиши керак. Мен буни муваффақият калити, деб ҳисоблайман. “Замин” янгиликларини “Twitter”да кузатиб боринг\n17-05-2020, 03:00, Жамият\n14-10-2019, 09:36, Жамият


2016 йилнинг биринчи ярмида Андижон вилояти корхоналари 83 миллион долларлик товарлар экспорт қилди\n18:57 / 22.07.2016\nАндижон вилоятида жорий йилнинг биринчи ярмида инвестиция дастури доирасида 58 ижтимоий соҳа объекти ва сув тармоқлари фойдаланишга топширилди. Бу ҳақда ЎзА хабар бермоқда.\nВилоят корхоналари томонидан 83 миллион доллар миқдоридаги товарлар экспорт қилинди. Импорт ўрнини босувчи маҳсулотлар ишлаб чиқариш ҳажми ортиб, 44 янги корхона экспорт қилувчи корхоналар сафига қўшилди. Улар томонидан 67 миллион доллардан зиёд миқдордаги товар ва хизматлар, жумладан, тўққиз турдаги янги маҳсулотлар экспорт қилинди.\nҲисобот даврида вилоят иқтисодиётининг барча соҳаларида ўсиш таъминланди, саноат маҳсулотлари 37,3 фоиз, қишлоқ хўжалик маҳсулотлари етиштириш 7, қурилиш ишлари 20,3, чакана савдо айланмаси 14,8, хизматлар 16,7, асосий капиталга инвестициялар киритиш ҳажми 41,3 фоиз ошди.\nВилоятни ижтимоий-иқтисодий ривожлантириш дастурига асосан, ҳисобот даврида 150,3 миллиард сўмлик инвестиция ҳисобидан 1 минг 283 янги лойиҳа амалга оширилди. Биргина саноат соҳасида 244 янги ишлаб чиқариш қуввати фойдаланишга топширилди. Янги лойиҳаларнинг амалга оширилиши натижасида 12 минг 700 дан ортиқ янги иш ўрни яратилди.\nЙил бошидан 1 минг 94 кичик бизнес ва хусусий тадбиркорлик субъекти ташкил этилди. Уларни молиявий қўллаб-қувватлаш мақсадида тижорат банклари томонидан 594 миллиард сўмдан зиёд кредит маблағлари ажратилди. Бу ўтган йилнинг шу даврига нисбатан 1,3 баробар кўпдир. 131 тадбиркорлик субъектига тендер савдолари орқали 3,4 гектар ер майдонлари ажратиб берилди.\nЖорий йилда вилоятнинг 27 қишлоқ массивларида намунавий лойиҳалар асосида қурилиши режалаштирилган 1 минг 139 уй-жойлардан 315 таси фойдаланишга топширилди.


Россияда тожик муҳожирини ўлгунича калтаклаган уч полициячи қамалди\n23 январ 2018, Тошкент вақти: 01:29\nПолициячилар уриб ўлдирган муҳожир Фаррух Ўрозов\nМосква вилоятидаги Солнечногорск шаҳар суди тожикистонлик муҳожир Фаррух Ўрозов ўлимига алоқадор уч полициячи устидан ҳукм чиқарди. Уларнинг уччаласи ҳам хизмат ваколатини оширганлик ва ўлимга сабаб бўлган жисмоний жароҳат етказганликда айбдор деб топилди.\nТожикистонлик 39 ёшли муҳожир Фаррух Ўрозов ўлимида айбланган полиция ходимлари Станислав Дейкун ва Андрей Чернишев 7 йилу 4 ойданга, Владимир Гордеев эса 7 йилу 6 ойга озодликдан маҳрум этилди. Солнечногорск суди судланганлар жазони қаттиқ режимли қамоқхонада ўташига ҳукм қилди. Ўтган ҳафта давлат қораловчиси суддан судланувчиларга 9 йилдан қамоқ жазоси берилишини сўраганди.\n- Бу бизнинг москвалик ҳуқуқшунослар жамоатчилик текшируви ўтказиб, жабрланувчининг вакили сифатида иштирок этган иш бўйича чиқарилган ҳукмларнинг биринчиси. Ҳукм қонуний кучга кирганидан кейин биз судланувчиларнинг жиноий ҳаракатлари туфайли жабрланувчи Илҳом Алихоновга етказилган маънавий зарарни қоплаш ҳақида даъво аризаси берамиз, - деди судда марҳум муҳожирнинг укаси Илҳом Алихонов манфаатларини ҳимоя қилган Россия Қийноқларнинг олдини олиш қўмитаси юристи Сергей Бабинец.\nИлҳом Алихоновнинг ўзи 15 июнь куни Озодликнинг тожик хизмати билан суҳбатда уч нафар полициячига нисбатан чиқарилган ҳукмни “юмшоқ ҳукм” деб ҳисоблашини айтган.\n- Россияда ўлдирилган ва ўлимига айбдорлар жазодан қутулиб кетган бошқа ўнлаб тожикистонликдан фарқли ўлароқбиз мазкур Қўмита ёрдамида айбдорларни қора курсига ўтқазишга эришдик. Улар ҳатто шу юмшоқ қарор устидан ҳам шикоят қилиб, жазо муддатини қисқартиришни талаб қилишларидан албатта хавотирдаман. Аммо бизнинг қўлимиздан келгани шу бўлди, - деди Илҳом Алихонов.\nИлҳомнинг айтишича, ҳозир у учун энг муҳими товон пули ундириш ва акасининг етим қолган тўрт нафар майда боласини оёққа турғазишдир.\nТожикистоннинг Фархор туманидан бўлган Фаррух Ўрозовнинг катта ўғли 5-синфда ўқийди, қолган уч қизи эса ҳали мактаб ёшига ҳам етмаган.\nИлҳом Алихоновга кўра, ўзи 1994 йилдан бери Россияда муҳожиратда юрибди, Фаррух эса Москва вилоятида қарийб 14 йил ишлаган. У Солнечногорск шаҳрида қурилишда ишларди. 2014 йил 17 сентябрида Фаррухни қўшнисининг олти яшар қизчасини зўрлаганликда гумонлаб, қўлга олганлар. 18 сентябрь куни Фаррух полиция бўлимида “тез ёрдам” машинаси келгунча ҳаётдан кўз юмган. Экспертиза хулосасига кўра, Ўрозов боши, бадани ва оёқ-қўлларига 75 мартадан кўп зарба еган. Уни калтаклаганлар қовурғасининг 13 жойидан синдирганлар. Ўрозов ўзига етказилган кўплаб жароҳатлар ва бўғиш натижасида жон таслим қилган.\nИлҳом Алихонов бу ишда ўзига энг алам қилгани Фаррухнинг икки марта қамалган аёл шикояти асосида қўлга олганлари бўлганини айтди.\n- Маҳкама чоғида аёлнинг шикояти тасдиқланмагани ва асоссиз бўлгани аниқланди, - деди Илҳом Алихонов.